ओशो गंगा/ Osho Ganga: सहज योग--(प्रवचन--10)\n4—क्या यह अच्छा नहीं होगा कि पृथ्वी पर एक ही धर्म हो? इससे भाईचारे में बढ़ौतरी होगी और हिंसा, वैमनस्य और विवाद बंद होंगे।\n5—क्या कभी मेरी पूजा-प्रार्थना भी स्वीकार होगी? मैं अति दीन और दुर्बल हूं, कामी, लोभी, अहंकारी...सब पाप मुझ में हैं।\nआपने इस प्रवचनमाला का शीर्षक दिया है--सहजऱ्योग। क्या सहज और योग परस्पर-विरोधी नहीं लगते?\nआनंद मैत्रेय! विरोधी लगते ही नहीं, विरोधी हैं। लेकिन जीवन का कोई भी परम सत्य बिना विरोधाभास के प्रगट हो ही नहीं सकता। जीवन बना है विरोधों से--अंधेरा और प्रकाश, दिन और रात, स्त्री और पुरुष, ऋण विद्युत-धन विद्युत, जन्म-मृत्यु।\nजीवन की संरचना विरोधों से है। इसलिए विरोधी विरोधी ही नहीं हैं, एक-दूसरे के परिपूरक भी हैं। दिन भर श्रम किया खूब तो गहरी नींद सो सकोगे। श्रम और विश्राम विरोधी हैं, पर जिसने श्रम किया है वही गहरा विश्राम कर सकेगा। और जिसने श्रम नहीं किया वह गहरा विश्राम भी न कर सकेगा। तो विरोधी विरोधी ही नहीं हैं, एक-दूसरे के परिपूरक भी हैं। और जिसने रात्रि गहरा विश्राम किया है वही सुबह जागकर फिर श्रम में संलग्न हो सकेगा। जो रात-भर विश्राम नहीं कर सका वह सुबह श्रम में भी न लग सकेगा।\nजीवन को गौर से देखो। सभी तरफ तुम विरोध पाओगे। वृक्ष को ऊपर जाना है तो जड़ों को नीचे जाना पड़ता है। जितना वृक्ष ऊपर जाएगा उतनी ही जड़ें पाताल की तरफ नीचे जाएंगी। अगर वृक्ष सिर्फ ऊपरऱ्ही-ऊपर जाना चाहे, सोचे कि जड़ों को नीचे भेजना तो बड़ी विरोधी बात है, मुझे ऊपर जाना है तो जड़ों को नीचे क्यों भेजूं, जड़ों को भी ऊपर ले चलूं--तो फिर वृक्ष कभी भी ऊपर न जा सकेगा। नीचे जानेवाली जड़ों में ही ऊपर उठी हुई शाखाओं के प्राण हैं।\nजब जीवन के विरोधाभास परिपूरक दिखाई पड़ने लगें तब समझना कि तुम्हारे पास तीसरी आंख का जन्म हुआ। यह तीसरी आंख समस्त विरोधों को जोड़ देती है, दो आंखों को एक कर देती है।\nसहजऱ्योग जीवन के इसी विरोधाभास को संयुक्त कर लेने का नाम है। सहज का अर्थ है: अक्रिया, अकर्म, विश्राम। योग का अर्थ है: श्रम, क्रिया, यत्न, प्रयास। लेकिन दोनों मिल जाने चाहिए, दोनों संयुक्त हो जाने चाहिए। और जहां भी शब्द और शून्य का मिलन होता है वहीं महासंगीत है। जहां योग का और सहज का मिलन हो जाता है वहां जीवन में परम का अवतरण हो जाता है।\nलाओत्सु ने इसी को वू-वे कहा है। वू-वे का अर्थ होता है: अकर्म के द्वारा कर्म, या कर्म के द्वारा अकर्म।\nबुद्ध ने छह वर्ष तक अथक योग साधा, फिर वे सहज को उपलब्ध हुए। फिर एक दिन थक गए, साध-साधकर थक गए, खूब सोचा खूब विचारा, जो-जो विधियां संभव थीं कीं। जिसने जो बताया वही किया। सब मार्गों पर चले। मगर मंजिल न मिली सो न मिली। एक दिन थक गए, हताश, सब व्यर्थ हो गया। ऐसी प्रतीति साफ हो गई। उस क्षण योग छूट गया, प्रयास छूट गया। उसी रात निर्वाण घटा। उसी रात समाधि फली।\nअब सवाल है कि क्या यह रात्रि बिना छह वर्ष के श्रम के आ सकती थी? तब तो तुम भी आज की रात निर्वाण को उपलब्ध हो जाओ। यह रात्रि विशिष्ट थी। इस रात्रि की विशिष्टता क्या थी? यह छह वर्ष के श्रम के बाद आई थी। यद्यपि यह भी सच है कि इस रात्रि को तुम छह वर्षों का निष्कर्ष नहीं कह सकते हो। यह छह वर्षों के कारण नहीं आई थी, क्योंकि छह वर्षों के कारण आती होती तो श्रम तो बहुत किया था, श्रम के दिनों में ही आ जाती। श्रम के दिनों में नहीं आई--आई विश्राम में। मगर विश्राम बिना श्रम के संभव नहीं है। तो श्रम भूमिका बनती है विश्राम की।\nबुद्ध थक गए। उस थकान में चिंतन भी गया, विचार भी गया, योग भी गया, सब समाप्त हो गया। उस रात्रि बिलकुल सहज हो गए, जैसे पशु सहज होते हैं--सिर्फ एक भेद के साथ कि पशुओं को कोई बोध नहीं है, बुद्ध को पूरा बोध है, होश है। उसी रात परम घटना घट गई।\nबुद्ध ने सहज को जाना, लेकिन सहज तक पहुंचना एक लंबी यात्रा थी। श्रम से अश्रम में पहुंचे। इसलिए बुद्ध की प्रक्रिया को सहजऱ्योग कहा जा सकता है। सरहपा बुद्ध की परंपरा का ही हिस्सा है। सरहपा भी एक बुद्ध है।\nजो लोग तर्क से जीते हैं उन्हें बड़ी कठिनाई हो जाती है। वे कहते हैं: या तो योग या सहज, दोनों कैसे साथ? तर्क एकांगी होता है--और वही तर्क की भ्रांति है, वही तर्क की व्यर्थता है। तर्क एकांगी होता है। तर्क कहता है: या यह या वह। तर्क के सोचने का ढंग ही यही है: एक को चुन लो। लेकिन तर्क से अस्तित्व नहीं चलता।\nयह बिजली जल रही है; इस बिजली में ऋण और धन दोनों जुड़े हैं। तर्क कहेगा ऋण ही ऋण से जमा लो या धन ही धन से जमा लो, ऋण-धन दोनों को क्यों जमाना? ये तो विपरीत हैं। मगर बिजली तर्क की नहीं सुनती। बिजली द्वंद्वात्मक है; द्वंद्व से ही जन्मती है। द्वंद्व में ही घर्षण है। जैसे दो चकमक के पत्थर कोई टकराए और आग पैदा हो जाए। तुमसे कोई कहे एक ही चकमक पत्थर से क्यों नहीं पैदा कर लेते हो?\nस्त्री और पुरुष के मिलन से जीवन का प्रवाह होता है, बच्चे का जन्म होता है। पुरुष ही पुरुष निपटा लें, कि स्त्रियां ही स्त्रियां निपटा लें, नहीं यह हो सकेगा। और पुरुष और स्त्री विपरीत हैं।\nऐसा ही योग पुरुष है, सहज स्त्री है। योग है श्रम; सहज है विश्राम। योग है आक्रमक, सहज है स्वीकार। योग जाता बाहर की तरफ; सहज जाता भीतर की तरफ। योग सक्रियता है; सहज निष्क्रियता है। जो सिर्फ योग ही योग साधेगा विक्षिप्त हो जाएगा; क्योंकि उसे विश्राम न मिल सकेगा। उसे सहज की छाया न मिल सकेगी; वह धूप ही धूप में जिएगा, जल मरेगा। और जो सहज ही सहज साधेगा वह सुस्त हो जायेगा, आलसी हो जाएगा, अकर्मण्य हो जाएगा, निस्तेज हो जाएगा। छाया ही छाया में रहेगा, धूप न मिलेगी, तो जीवन कैसे विकसित होगा? धूप भी चाहिए और छाया भी चाहिए। दोनों चाहिए, दोनों का दान है जीवन को।\nऐसा हुआ, एक किसान बहुत परेशान हो गया। हर वर्ष कुछ गड़बड़ कभी कुछ...कभी बाढ़ आ जाए, कभी आंधी तूफान आ जाएं, कभी पाला पड़ जाए, कभी ओले गिर जाएं, कभी वर्षा कम कभी वर्षा ज्यादा। किसान थक गया। एक दिन उसने परमात्मा से कहा कि तुम्हें किसानी नहीं आती। तुमने कभी किसानी की है? तुमने कभी कृषि-शास्त्र को समझा? इधर मेरी जिंदगी बीत गई और तुम्हारी भूल-चूकें देखते-देखते थक गया हूं। एक वर्ष मुझे मौका दे दो, मैं तुम्हें दिखाऊं कि खेती कैसी होती है!\nपुराने दिन की कहानी है। परमात्मा उन दिनों बहुत करीब हुआ करता था। इतने फासले न थे, सीधी-सीधी बात हो जाती थी। फासले आदमी ने खड़े कर लिए, अब सीधी बात करनी मुश्किल है। सीधी बात श्रद्धा में हो सकती है। उस किसान ने बड़ी श्रद्धा से आकाश की तरफ मुंह उठाकर कहा था कि एक दफा मुझे, इस साल मुझे मौका दे दो। जिंदगी-भर मैंने तुम्हें मौका दिया और तुम हमेशा जो भी किए, उसमें कोई तुक नहीं है कोई तर्क नहीं है। खेत लहलहा रहा है, खड़ा है कि पाला पड़ गया, कि ओले गिर गए, कि ज्यादा वर्षा हो गई कि कम वर्षा हो गई। कोई नापत्तौल होना चाहिए।\nपरमात्मा ने कहा: ठीक है, आने वाले वर्ष तू सम्हाल। और आने वाले वर्ष किसान ने सम्हाला और तर्क से सम्हाला। न तो ज्यादा वर्षा हुई, न ओले पड़े, न तूफान, न आंधी, न झंझावात उठे। सब बड़ा शांति से चला। और खेत भी ऐसे बढ़े कि किसान की छाती न फूली समाए। इतने बड़े पौधे कभी हुए न थे। दुगने, आदमी छिप जाए उनमें, इतने बड़े पौधे! कोई बाधा ही न आई थी। किसान ने कहा: अब दिखाऊंगा परमात्मा को! इसको कहते हैं फसल! और बालें बड़ी-बड़ी! और किसान को लगता था कि गेहूं के दाने भी होंगे तो दुगने-तिगने बड़े होंगे। दिखाऊंगा परमात्मा को कि तुम जिंदगी हो गई, यही उपद्रव करते। पूछ लेते उनसे जो जानते हैं।\nफिर फसल कटी और किसान छाती पीटकर रोने लगा। बालें तो बड़ी थीं, मगर उनमें दाने न पड़े थे। और उसने परमात्मा से पूछा कि यह माजरा क्या है? परमात्मा ने कहा: तूने शीतलता दी, शांति दी, पर तूफान न दिए। बिना तूफानों के दाने कैसे पड़ सकते हैं? बिना पीड़ा के प्रसव कैसे? तूने सब सुविधा दे दी, मगर सुविधा-सुविधा में जीवन का जन्म ही न हुआ। तूने एक ही चकमक से आग पैदा करने की कोशिश की। इससे पौधे बड़े हो गए, मगर व्यर्थ। तूफान भी चाहिए और आंधी भी चाहिए और पाला भी और कभी ओले भी और कभी ज्यादा वर्षा भी और कभी ज्यादा धूप भी--ताकि चुनौती रहे। ये बालें लड़ ही न पायीं। इनका संघर्ष ही न हुआ। इनके जीवन में द्वंद्व ही न आया।\nतुम देखते हो न, धनपतियों के बेटे अकसर बहुत बुद्धिमान नहीं हो पाते! और कारण इतना ही होता है कि न तूफान, न आंधी, न पाला। सब सुविधा, सब सुरक्षा, तो चैतन्य को जगने का अवसर नहीं मिलता। चैतन्य जगता है, जैसे चकमक से आग पैदा होती है। द्वंद्व चाहिए। द्वंद्व का स्वीकार चाहिए।\nइसलिए मैंने इसे सहजऱ्योग कहा है। योग जोड़ना ही होगा। श्रम तो तुम्हें करना ही होगा। इतना ही ध्यान रहे कि श्रम मंजिल नहीं है, मार्ग है। मंजिल तो सहज है। मंजिल तो स्वभाव है। पहुंचना तो विश्राम में है। इसलिए जो भी तुम कर सको उस विश्राम को पाने के लिए करना और यह भी ध्यान रखना कि तुम्हारे करने से सीधा-सीधा वह मिलेगा नहीं; लेकिन तुम्हारे करने से ही वह अवसर निर्मित होता है जिसमें विश्राम के फूल खिलते हैं।\nउदाहरण के लिए, तुम ध्यान के लिए कितना ही श्रम करो ध्यान नहीं होगा; लेकिन तुम्हारा किया हुआ श्रम रास्ता बनाएगा जिसमें से ध्यान एक दिन उतर आएगा। अकसर ऐसा होता है कि जब तुम ध्यान करने बैठते हो तब ध्यान नहीं होता; लेकिन बैठते रहो, बैठते रहो, बैठते रहो एक दिन अचानक तुम पाओगे, तुम ध्यान करने बैठे भी नहीं थे और ध्यान घटा! हो सकता है, तुम बगीचे में काम करते थे कि सुबह घूमने निकले थे, कि अकेले बैठे थे, कुछ भी न कर रहे थे, घर में कोई भी न था, सन्नाटा था--और अचानक एक ज्योतिपुंज ने तुम्हें घेर लिया। और अचानक तुम्हारे भीतर ऊर्जा छलांगें लेने लगी। और अचानक अतिथि आ गया द्वार पर। अचानक तुमने उसकी दस्तक सुन ली। पहली दफे उसकी पगध्वनि सुनाई पड़ी, नाद पैदा हुआ। और तुम चौंकोगे, क्योंकि अभी तुम ध्यान करने बैठे ही न थे। लेकिन तुम जो ध्यान करने बैठे हो बहुत बार, उसके बिना यह घटना नहीं घटने वाली थी। और बहुत बार बैठे और नहीं घटी।\nऐसा समझो कि राह पर तुम्हें एक आदमी दिखाई पड़ा और तुम्हें लगा कि चेहरा तो पहचाना मालूम पड़ता है, नाम भी जबान पर रखा मालूम पड़ता है, मगर नहीं आता, नहीं आता याद। बहुत तुमने चेष्टा की। बहुत सिर मारा। पहचाना पक्का मालूम होता है। एक-एक रेखा चेहरे की परिचित है, एक-एक झुर्री परिचित है। उसकी चाल पहचानी हुई है। उसकी आवाज पहचानी हुई है। उसका नाम जबान पर रखा है। मगर नहीं आता। तुमने बहुत हाथ-पैर मारे और नहीं आया, नहीं आया। फिर तुमने कहा, जाने भी दो, क्या करोगे? कोई उपाय नहीं है। उस दुविधा का तुम खयाल करो, जब कभी ऐसा हो जाता है कोई चीज जबान पर रखी मालूम पड़ती है और नहीं आती, तब कैसी तुम संकट की अवस्था में हो जाते हो! मालूम है कि मालूम है और फिर भी नहीं मालूम। फिर तुम थक जाते हो। उस दशा में ज्यादा देर नहीं रह सकते। वह दशा बड़ी बेचैनी की है। तुम छोड़-छोड़कर अखबार पढ़ने लगे कि अपना हुक्का उठा लिया, कि निकल गए बाहर, कि बगीचे में चले आए, कि फूलों को देखने लगे और अचानक इधर हुक्का गुड़गुड़ाया कि उधर एकदम से नाम याद आया! लेकिन जब तुम याद कर रहे थे तब न आया और अब आया। तो क्या तुम सोचते हो तुमने कभी याद ही न किया होता तो भी आता? फिर तो कैसे आता?\nइस विरोधाभास को ठीक से समझ लो: जिसने याद किया है, खूब मेहनत की है याद करने की और नहीं याद आ सका, क्योंकि जितना उसने श्रम किया उतना चित्त तनता गया, तनावग्रस्त हो गया। तनावग्रस्त चित्त संकीर्ण हो जाता है। संकीर्ण चित्त में से कुछ भी उठ नहीं सकता, जगह नहीं रह जाती। फिर उसी स्थिति को उसने विश्राम दे दिया। चला गया बगीचे में, अपना हुक्का गुड़गुड़ाने लगा कि अखबार पढ़ने लगा, कि बच्चे के साथ खेलने लगा। चित्त का विश्राम आया, तनाव गया, चित्त की संकीर्णता मिटी, चित्त जरा विराट हुआ--और तत्क्षण अचेतन से उठी लहर और चेतन नहा गया उस लहर में! याद आ गई।\nमैडम क्यूरी ने तीन वर्ष तक गणित के सवाल को हल करने की कोशिश की और न कर पायी। वही हुआ जो बुद्ध के साथ हुआ था। वही हुआ जो सभी के साथ सदा हुआ है। उस पर सब दारमदार था। वह सवाल हल हो जाए तो एक बड़ी वैज्ञानिक उपलिब्ध होगी। उसी सवाल के हल होने पर मैडम क्यूरी को नोबल पुरस्कार मिला। मगर तीन साल सारी बुद्धिमता लगा दी, कुछ हल न हुआ और एक सांझ...।\nये कहानियां बिलकुल एक जैसी मालूम होती हैं और इनके पीछे एक ही सूत्र है। एक सांझ थक गई। उसने उस सवाल को छोड़ ही दिया उस सांझ कि अब नहीं। बहुत हो गया, तीन साल खराब हो गए, यह नहीं होना है मालूम होता है। ऐसा सोचकर उस रात वह सोयी और बीच रात सपने में उठी। नींद में ही, सपने में ही सवाल का उत्तर आ गया था। गई टेबल पर नींद में और टेबल पर जाकर सवाल का जवाब लिखकर वापस बिस्तर पर सो गई। सुबह जब उठी और अपनी टेबल साफ करती थी तो चकित हुई: उत्तर मौजूद था! यह आया कहां से, उसे तो याद भी नहीं रही थी! कमरे में कोई दूसरा व्यक्ति था भी नहीं और होता भी तो मैडम क्यूरी जिसको तीन साल में हल नहीं कर पायी उसको दूसरा व्यक्ति कौन हल कर लेता! कमरे में कोई था भी नहीं। ताला भीतर से बंद था, रात जब वह सोयी थी। ताला अभी भी बंद था। कमरे में कोई आ नहीं सकता। फिर उसने गौर से देखा, हस्ताक्षर थोड़े अस्त-व्यस्त थे लेकिन उसी के हैं। तब उसने याद करने की कोशिश की आंख बंद करके, तो उसे याद आया कि उसने एक सपना देखा था रात कि सपने में वह उठी है और कुछ लिख रही है। तब उसे पूरी बात याद आ गई। यह उत्तर उसी के भीतर से आया है। तीन साल तक सतत श्रम करने से नहीं आया है। आज की रात क्यों? तीन साल योग सधा, आज की रात सहज फला। मगर उस योग की खाद है, उस खाद से ही सहज फूल खिलता है।\nइसलिए मैंने सहजऱ्योग कहा। विरोधाभासी है। है ही नहीं, दिखाई ही नहीं पड़ता--वस्तुतः है। आभास ही नहीं है, विरोध ही है। सहज और योग में विरोध है। सहज विश्राम है, योग श्रम है; मगर श्रम से ही विश्राम पर पहुंचा जाता है। जैसे जीवन मृत्यु में ले जाता है ऐसे ही श्रम विश्राम में ले जाता है।\nश्रम करना, पर ध्यान रखना विश्राम का। बस उतनी स्मृति बनी रहे। श्रम को ही सब न समझ लेना, नहीं तो योग में ही अटक जाओगे, और सहज को ही सब मत समझ लेना, नहीं तो यात्रा शुरू ही नहीं होगी, आलस्य में ही पड़े रह जाओगे। ये दोनों पंख चाहिए ताकि तुम उड़ सको। ये दोनों पैर चाहिए, ताकि तुम चल सको।\nइसलिए तुम्हें समस्त विश्व के संतों के वचनों में विरोधाभासी वक्तव्य मिलेंगे। जीसस ने कहा है: जो बचाएगा मिट जाएगा। जो मिट जाएगा, वही बच रहता है। और जीसस ने कहा है: जो अंतिम है वह प्रथम हो जाएगा और जो प्रथम है वह अंतिम पड़ जाएगा। और जीसस ने कहा है: धन्यभागी हैं वे जो दीन हैं, दुर्बल हैं, क्योंकि परमात्मा का राज्य उन्हीं का है। इस देश में भी हमने कहा है: दुर्बल के बल राम! निर्बल के बल राम!\nजानते हैं लोग कि ऐसे भी क्षण होते हैं जीवन में जब हार जीत हो जाती है। उसी को हम प्रेम का क्षण कहते हैं। वही प्रेम का जादू है: जहां हार जीत हो जाती है।\nहार ही अब तो हृदय की,\nजीत होती जा रही है!\nवे अधूरे स्वप्न ही जो,\nहो नहीं साकार पाए।\nएक प्रिय वरदान ले फिर,\nइन दृगों में आ समाए।\nसाधना ही अब हृदय की,\nमीत होती जा रही है!\nखो दिया अस्तित्व मैंने,\nअब किसी का पा सहारा।\nहार कर भी कह रहा मन,\nमैं न हारा, मैं न हारा।\nआज जीवन से मुझे कुछ,\nप्रीत होती जा रही है!\nबंधनों में बंध गया है,\nस्वयं ही उन्मुक्त जीवन।\nमुक्ति से प्यारा मुझे है,\nकल्पना का मधुर बंधन।\nवेदना उर की अमर,\nसंगीत होती जा रही है!\nहार जीत हो जाती है, ऐसा प्रेम का जादू है। और योग सहज हो जाता है, ऐसी समझ की कीमिया है।\nभक्त प्रभु-विरह में कभी रोता है कभी हंसता है, यह विरोधाभास कैसा?\nवैसा ही जैसा मैंने अभी तुम्हें सहजऱ्योग के लिए कहा। रोने और हंसने में विरोध दिखाई पड़ता है, है भी, पर गहरे में जोड़ भी है। यहां गहरे में सब विरोध जुड़े हैं, संयुक्त हैं। जो दो शाखाएं आकर वृक्ष की अलग हो गई हैं, वे ही नीचे इकट्ठी हैं। किसी अतल गहराई में आंसुओं में और मुस्कुराहटों में तादात्म्य है।\nऔर भक्त की दशा सभी भंगिमाओं से गुजरती है। कभी रोता है जरूर, कभी हंसता है। कभी आकाश बादलों से घिरा होता है और बड़ी उदासी होती है और सूरज के कहीं दर्शन नहीं होते; और कभी आकाश से सूरज का सोना बरसता है, बदलियों का कोई पता नहीं होता, निरभ्र आकाश होता है, आनंद की मस्ती होती है। कभी भक्त डूब जाता है विरह की पीड़ा में और कभी मिलन के आनंद में नाच उठता है। कभी रोता है, कभी हंसता है।\nभक्ति के बहुत पहलू हैं और भक्त सभी पहलुओं से गुजरता है--कभी उदास, कभी उत्फुल्ल; कभी हारा-थका, कभी बड़ा उत्साहित, बड़े उन्माद में; कभी बिलकुल टूटा, जैसे अब जी ही न सकेगा; और कभी ऐसे जैसे अमृत जीवन मिल गया है! ये सारी भाव-भंगिमाएं हैं। ये सब परमात्मा की प्रार्थनाओं के अलग-अलग ढंग हैं। लेकिन भक्त एक तरकीब जानता है कि सभी उसी को समर्पित कर देता है। उदासी भी तो उसी की और उत्साह भी तो उसी का, जीवन भी उसी का, मृत्यु भी उसी की। तो भक्त सभी कुछ उसी पर समर्पित करता जाता है। आती तो बड़ी अदभुत अनुभूतियां हैं। और ऐसा ही नहीं कि बाहर से...जैसा तुमने बाहर से पूछा है कि भक्त विरह में रोता है कभी हंसता है, यह विरोधाभास कैसा? ऐसा ही नहीं कि तुम्हें विरोधाभास मालूम होता है; भक्त को भी भीतर से यह लगता है कि मामला क्या है, मैं पागल तो नहीं हो गया हूं! और कभी-कभी तो ऐसा होता है, आंखों से आंसू झरते हैं और ओंठों पर मुस्कुराहट होती है। कभी ऐसा होता है कि रोता है और नाचता भी है। कभी दोनों साथ-साथ ही घटते हैं। तब तो भक्त बिलकुल ही पागल मालूम होता है। इसलिए भक्तों को लोगों ने दीवाना समझा है।\nज़िंदगी अपनी जब इस शक्ल से गुज़री या रब!\nहम भी क्या याद रखेंगे कि खुदा रखते थे।।\nकभी तो बड़े उदास, बड़े दुख और विषाद के दिन होते हैं।\nएक-एक क्षण बिताना मुश्किल हो जाता है। एक-एक क्षण महासंकट हो जाता है। बीतेगा कैसे यह क्षण, यह समझ में नहीं आता है--इतना दुख का बोझ होता है, इतनी विरह की प्रज्वलित अग्नि होती है! भक्त तड़फा जाता है, जैसे मछली तड़फ जाए कोई सागर के बाहर फेंक दे उसे तट पर, तो लेकिन बस ये घड़ियां आती हैं, चली जाती हैं।\nयह वहम हो कि हकीकत, सुकूं इसी से है दिल को।\nसमझ रहा हूं कि तू बेकरार मेरे लिए है।।\nभगवान दिखाई भी नहीं पड़ता भक्त को। ऐसे क्षण होते हैं जब बड़ी अंधेरी अमावस की रात होती है। मगर इतने से ही बड़ा सुकूं होता है, बड़ी शांति होती है, बड़ी तसल्ली होती है। यह वहम हो कि हकीकत...और फिर लोग कुछ भी कहें। लोग कहते हैं कि यह सब वहम है, कि भम्र है, कि तेरे मानसिक प्रक्षेपण हैं।\nदिखाई नहीं पड़ता परमात्मा कहीं, लेकिन भक्त को ऐसी प्रतीति होती है कि परमात्मा उसके लिए बेकरार है, जैसे वह परमात्मा के लिए बेकरार है। और तब उसे बड़ी शांति भी मिलती है। तब उदास से उदास रात भी अचानक सुबह हो जाती है। तब अमावस से अमावस एकदम से पूर्णिमा हो जाती है। फिर भक्त इसकी भी फिकिर नहीं करता कि यह वहम है कि हकीकत है।\nउनकी बेजा भी सुनूं, आप बजा भी न कहूं।\nआखिर इन्सान हूं मैं भी, कोई दीवार नहीं।।\nफिर कभी जूझ भी बैठता है परमात्मा से। और भक्त ही जूझ सकता है, क्योंकि प्रेमी ही लड़ सकता है। औरों की तो सामर्थ्य क्या?\nआख़िर इन्सान हूं मैं भी, कोई दीवार नहीं।।\nतो नाराजगी में कभी पूजा भी नहीं करता, द्वार-दरवाजे बंद कर देता है परमात्मा के। कभी प्रार्थना भी नहीं करता और हजार तरह की शिकायतें भी उठती हैं।\nन शाख में यह कहीं सूख जायें फूल मेरे।\nजो तोड़ना हो तो अब तोड़ इंतिज़ार न कर।।\nआखिर सीमा होती है एक!\nया यही कह दे कि राहत तेरी किस्मत में नहीं।\nमुझको देना है तो दे आज, कयामत में नहीं।।\nआखिर प्रतीक्षा भी कब तक? और फिर जानता भी है, समझता भी है--\nउनसे शिकवा फजूल है सीमाप\nकाबले इल्तिफाक तू ही नहीं\nशिकायत क्या करूं, यह भी जानता है। मेरी पात्रता क्या है! अभी मैं उनकी करुणा के योग्य भी कहां हूं!\nआजुरदा इस कदर हूं सराबे-ख़याल से।\nजी चाहता है तुम भी न आओ ख़याल में।।\nतंग आके तोड़ता हूं, ख़याले तिलस्म को।\nया मुतमइन करो कि तुम्हीं हो ख़याल में।।\nकभी ऐसा परेशान हो जाता है याद करते-करते, याद करते-करते, रोते-रोते जार-जार हो जाता है, कि कहता है: इतना थक गया हूं, इतना व्यथित हो गया हूं...आजुरदा इस कदर हूं सराबे-ख़याल से...तुम्हारे खयाल में, तुम्हारे ध्यान में, तुम्हारी स्मृति में इस तरह व्यथित हो गया हूं कि अब तो जी चाहता है तुम भी न आओ खयाल में। मगर बस यह क्षण-भर को बात टिकती है और दूसरे ही क्षण कहता है--\nतंग आके तोड़ता हूं, ख़याले-तिलस्म को।\nमुझे विश्वास दिला दो कि यह तुम्हीं हो जो मेरे खयाल में आए। और नहीं तो तोड़ दूंगा ये सारे विचारों के तिलिस्म को। अगर तुम नहीं हो तो कुछ भी नहीं है।\nक्या कहीं भूल गया मुझको बनाने वाला\nकि मेरी बात बिगड़ती ही चली जाती है।\nक्या कभी मौत के तेवर नहीं इसने देखे।\nज़िंदगी है कि अकड़ती ही चली जाती है।।\nहजार रंग हैं भक्ति के। हजार ढंग हैं भक्ति के। सारी ऋतुएं हैं भक्ति की। कभी बसंत है और कभी पतझड़। और कभी वर्षा है और कभी धूप। और कभी सर्दी है और कभी गर्मी।\nहज़ार ऐश की सुबहें निसार हैं जिस पर।\nमेरी हयात में ऐसी भी इक शबे-ग़म है।।\nऔर भक्त यह भी कहता है गौरव से, कि तेरी याद में जो रात बीती, तेरे विरह में जो रात बीती, वह कुछ ऐसी है कि हजार ऐश की सुबहें निसार हैं जिस पर--कि सुख की, सफलता की, विलास की, वैभव की, हजार सुबहें उस एक रात पर निसार हैं, जो तेरी याद में बीती। क्योंकि तेरी याद पीड़ा तो देती है, मगर पीड़ा बड़ी मधुर है। तेरी याद तिक्त भी बहुत है, मादक भी बहुत है। शराब है न, तिक्त! स्वाद तो कुछ शराब के ढंग का नहीं होता। अनुभव कुछ और होता है, स्वाद कुछ और होता है।\nमुल्ला नसरुद्दीन की पत्नी बहुत परेशान थी उसकी शराब पीने की आदत से। सब उपाय कर चुकी। कोई और उपाय न सूझा तो उसने आखिरी उपाय किया। मुल्ला गया है शराब-घर, वह भी पहुंच गई। बुर्के में रहने वाली स्त्री। उसने सोचा कि यह आखिरी चोट होगी, शराब-घर में पहुंच जाए। उसने बुर्का उलट दिया और जाकर मुल्ला की टेबिल के पास की कुर्सी लेकर बैठ गई। मुल्ला तो थरथरा गया, लोग क्या कहेंगे, यह तो हद हो गई! स्त्रियां शराब-घर में! पर्दानशीं स्त्रियां शराब-घर में! मगर मुल्ला कुछ यह कह भी नहीं सकता कि तू यहां कैसे आयी, क्योंकि यही तो उसकी पत्नी उससे जिंदगी भर से कह रही है वहां मत जाओ। और पत्नी ने कहा कि आज मैं भी पीऊंगी। और इसके पहले कि मुल्ला उसे रोके या रोक सके उसने तो ली और बोतल उंडेल दी गिलास में और लेकर पहला घूंट चखा। चखते ही गिलास रख दिया और मुंह में जो शराब गई थी, थूक दी और कहा कि अरे, इतनी तिक्त, इतनी कड़वी! मुल्ला ने कहा: और तू सदा यही समझती थी कि हम मजा कर रहे हैं! अब समझी?\nस्वाद तो तिक्त है। विरह का स्वाद तो तिक्त है। शराब जैसा ही है विरह, लेकिन अनुभव बड़ा मादक है, बड़ा आह्लादकारी है।\nभला मेरी यह हिम्मत थी कि तुमसे अर्जे-दिल करता।\nजबीने बेसिकन देखी तो कुछ कहने की ताब आई।।\nमुझे धोखा न देती हों कहीं तरसी हुई नज़रें।\nतुम्हीं हो सामने या फिर वही तस्वीरे-ख्वाब आई।।\nभक्त के अनुभव भक्त ही समझ सकते हैं। दूसरों को तो सब सपने की बातें हैं, कि मानसिक खेल है। भला मेरी यह हिम्मत थी कि तुमसे अर्ज़े-दिल करता...कि अपने हृदय की बात तुमसे कहता कि अपनी शिकायत कि अपनी प्रार्थना कि अपनी मांग तुम्हारे सामने रखता।\nभला मेरी यह हिम्मत थी कि तुमसे अर्ज़े-दिल करता।\nतुम्हारा मस्तक देखा और चिंता-रहित देखा और तुम प्रसन्न मालूम हुए और तुम ऐसे लगे कि यह घड़ी है कि अभी कह दूं। मुझे धोखा न देती हों कहीं तरसी हुई नजरें। यही कहना है मुझे कि मेरी आंखें इतनी तरस गई हैं तुम्हें देखने के लिए कि कहीं ऐसा न हो कि तरसी नजरें मुझे धोखा दे रही हों।\nकहीं फिर मैं कोई सपना तो नहीं देख रहा हूं...। क्योंकि भक्त बहुत बार सपना भी देख लेता है। जिसकी तुम निरंतर याद करते हो वह सपने में भी प्रगट हो जाता है। जिसकी तुम बहुत-बहुत याद करते हो, वह दिन में भी खुली आंखों से भी मौजूद हो जाता है; लेकिन होता सपना ही है।\nभक्त सपनों में से गुजरता है। सपनों से गुजर-गुजरकर सपनों की पर्त उघाड़-उघाड़कर एक दिन सत्य का आविर्भाव होता है। और बड़ी मुश्किल में होता है भक्त, क्योंकि परमात्मा इतने करीब मालूम होता है उसे। वे तो कैसे समझेंगे जो जानते ही नहीं कि परमात्मा है? वे भी कैसे समझेंगे जो मानते हैं कि परमात्मा है लेकिन बहुत दूर है, अभी घटने वाला नहीं है, जन्मों-जन्मों में कभी घटेगा, मृत्यु के बाद कभी घटेगा, परलोक में कभी घटेगा!\nखूब पर्दा है कि चिलमन से लगे बैठे हैं।\nसाफ छुपते भी नहीं, सामने आते भी नहीं।।\nऔर चिलमन से लगे बैठे हैं, ऐसा भक्त को दिखाई पड़ता है। दिखाई भी पड़ रहे हैं--झीने पर्दे में से, चिलमन में से झलक भी मालूम हो रही है।\nसाफ़ छुपते भी नहीं, सामने आते भी नहीं।।\nतो भक्त की पीड़ा है, भक्त का आनंद भी है।\nनज़र का इक इशारा चाहिये अहले-मुहब्बत को।\nजब?ीने-शौक झुक जाये जिधर कहिये, जहां कहिए।।\nबस राह देखता है कि तुम्हारा इशारा हो जाए, कि गर्दन उतारनी हो तो गर्दन उतार दूं। रोता है, लेकिन जानता है कि मेरे रोने की भी क्या समार्थ्य!\nऐ ग़मे-इश्क तेरे ज़र्फ में कुछ आग भी है?\nअपने से ही पूछता है--\nऐ ग़मे-इश्क तेरे जर्फ में कुछ आग भी है?\nआंसुओं से तो इलाजेत्तपिशे-दिल न हुआ।।\nदग्ध हृदय की चिकित्सा आंसुओं से तो हो नहीं सकी, रो तो मैं खूब लिया, रो तो मैं खूब चुका। अब अपने से ही पूछता है कि मेरे हृदय-पात्र! तुझमें कुछ आग भी है? आग हो तो अब जल।\nबहुत रो लिया, मगर आग खोजता है अपने हृदय में। और मिल जाती है एक दिन आग। विरह ही तो धीरे-धीरे सघन होकर आग बन जाता है, प्रगाढ़ होतेऱ्होते प्रज्वलित हो उठता है। उसी प्रज्वलित अग्नि में भक्त समाहित हो जाता है, जैसे पतंगा जल जाए शमा पर। और पतंगे की मृत्यु ही उसकी मुक्ति है। भक्त का मर जाना ही उसका मोक्ष है। भक्त जब मर जाता है, फिर न आंसू हैं न हंसी है, न नाच है न गीत है, न दुख है न सुख है। भक्त जब मर जाता है तब महासुख है, शाश्वत सुख है। जहां अहंकार गया वहां परमात्मा ही बचता है; भक्त नहीं बचता, भगवान ही बचता है। उस घड़ी के आने के पहले तो सभी भाव-भंगिमाओं से भक्त को गुजरना पड़ता है।\nभक्त का जगत बड़ा रंगीन है। ज्ञानी का जगत बहुत रंगीन नहीं है; उसमें एक ही रंग है, ज्ञानी का जगत इकतारा है; उसमें एक ही स्वर उठता है, एक ही तार है। भक्त के वाद्य पर सब तार हैं। भक्त के पास सभी तरह के वाद्य हैं। भक्त तो समस्त वाद्यों के बीच उठने वाला समवेत स्वर है। भक्त तो सातों रंग लिए हैं--इंद्रधनुष है।\nभक्ति की वैविध्यता को समझो। ज्ञानी के पास बहुत रंग नहीं होते। इसलिए ज्ञानी इस जगत को कोई सुंदर काव्य नहीं दे सके। ध्यानी इस जगत को कोई सुंदर संगीत नहीं दे सके। भक्तों ने दिए संगीत। भक्तों ने दिए गीत। भक्तों ने दी मूर्तियां और पत्थरों को सजीव कर दिया! पत्थरों में प्राण डाल दिए। पत्थरों से गीत उठने लगे।\nभक्तों ने इस जगत को बहुत सौंदर्य दिया है, क्योंकि भक्त के पास वैविध्य है। और विविधता में ही रस की धारा बह सकती है। ज्ञानी तो होता है मरुस्थल जैसा; भक्त होता है बगीचे जैसा, जिसमें सब तरह के फूल खिलते हैं, सब गंधें उठती हैं।\nगुम कितने कारवां हुए ईमां के नूर में।\nअच्छे रहे जो सायाए-उल्फ़त में आ गये।।\nवोह दिल फिर उसके बाद न तारीक हो सका।\nजिसमें दीये वोह अपनी नजर से जला गये।।\nगुम कितने कारवां हुए ईमां के नूर में! बड़ा अदभुत वचन है। धर्मांधता के तथाकथित प्रकाश में कितने यात्रीदल भटक नहीं गए हैं। तथाकथित प्रकाश में अनेक यात्रीदल भटक गए हैं। गुम कितने कारवां हुए ईमां के नूर में! कोई हिंदू के प्रकाश में, कोई मुसलमान के प्रकाश में, कोई ईसाई के प्रकाश में। कहने को प्रकाश हैं और यात्रीदल भटक गए हैं। प्रकाश में भटक गए हैं। भरे-दिन भरी-दुपहरी में भटक गए हैं।\nअच्छे रहे जो सायाए-उल्फत में आ गये।।\nलेकिन धन्यभागी हैं वे जो अंधेरे में आ गए प्रेम के! अगर ये प्रकाश हैं, ये मंदिर-मस्जिदों में जलने वाले दीए अगर दीए हैं, तो प्रेमी का फिर इन दीयों से कुछ लेना-देना नहीं। प्रेमी तो कहता है; फिर हम भले, हमारे प्रेम के अंधेरे में भले। हमारे प्रेम का अंधेरा तुम्हारे प्रकाश से बेहतर है, क्योंकि तुम्हारे प्रकाश में हमने यात्रियों को भटकते देखा है और हमारे अंधेरे में हमने यात्रियों को पहुंचते देखा है।\nगुम कितने कारवां हुए इमां के नूर में।\nअच्छे रहे जो सायए-उल्फत में आ गये।।\nवो दिल फिर उसके बाद न तारीक हो सका।\nजिस दिल में परमात्मा के प्रेम का दीया जला है, वहां फिर कभी अंधेरा नहीं हुआ है; बाकी तो सब जो बाहर से उधार दीए लेकर चल रहे हैं, भटके हैं--और भटकेंगे और लोगों को भी भटकायेंगे।\nजिसमें दिये वोह अपनी नज़र से जला गये।।\nभक्त तो उसकी आंख को ही दीया मानता है। जब तक उसकी आंख से आंख न मिल जाए तब तक मानता है अंधेरा ही अंधेरा है। और भक्त प्रेम के इस अंधेरे को पसंद करता है बजाए शास्त्रों के उजेले के, क्योंकि शास्त्रों में सिर्फ लोग भटक गए हैं, शास्त्रों के वनों में भटक गए हैं, शब्दों के जाल में भटक गए हैं।\nप्रेम एकमात्र उपाय है। अगर जाना हो परमात्मा तक, अगर पहुंचना हो परमप्रिय तक, तो प्रेम का दीवानापन स्वीकार करो। प्रेम का अंधेरा स्वीकार करो, क्योंकि प्रेम की अमावस भी एक दिन पूर्णिमा बनने में समर्थ है। और तथाकथित शास्त्रों की रोशनी सिर्फ तुम्हें उलझाए रखती है, रोशनी का धोखा देती रहती है। भक्त तो दीवाने होते हैं। उनके तो अपने ही ढंग हैं, अपनी ही शैली है।\nसंगे-दर सर पै है, दर पर नहीं अब सर मेरा।\nअहले-काबा मेरे सिज्दों का सलीका देखें।।\nवे जो जानकार हैं मंदिर-मस्जिदों के, जरा मेरा ढंग भी देखें, मेरा सलीका भी देखें! हमने परमात्मा के पत्थर पर, उसकी चौखट के पत्थर पर सिर नहीं रखा है--उसके चौखट के पत्थर को ही सिर पर रख लिया है! हम क्या सिर कहीं पटकें, हम तो उसको सिर पर लिए चल रहे हैं!\nऔर वे जो जानकार हैं, काबे के मंदिरों के, मस्जिदों के, शास्त्रों के, वे जरा प्रेमियों की शैली भी देखें, प्रेमियों की भाव-भंगिमाएं भी देखें, प्रेमियों के तौरत्तरीके भी देखें! प्रेमियों का अदभुत दीवाना शिष्टाचार भी देखें! प्रेमी के रहने के ढंग और, जीने के ढंग और। दीवानगी उसके जीने का सार है। मगर दीवाने ही हैं, जो अतियों को जोड़ पाएं। और दीवाने ही हैं जो विरोधों को जोड़ पाएं। और दीवाने ही हैं जो आंसुओं में और मुस्कुराहटों में सेतु बना लें। दीवाने ही हैं, जो जीवन और मृत्यु को एक जान पाएं। तार्किक वंचित रह जाते हैं; प्रेमी जान लेता है। प्रेम तर्क नहीं है। और जो तर्क से भरे हैं वे प्रेम से वंचित रह जाते हैं। वे अभागे हैं। धन्य है वह, जो प्रेम के जगत में पागल हो सकता है, क्योंकि परमात्मा उसी का है।\nओशो, जाति-बिरादरी वालों ने मुझे छोड़ दिया है। यहां तक कि पंचायत बिठायी और चार व्यक्तियों ने मिलकर मुझे पीटा भी। संन्यास, बाल, दाढ़ी और गैरिक का त्याग करो--ऐसा कहकर मुझे पीटा गया--तथाकथित ब्राह्मणों और पंडितों द्वारा। न तो मैं उन्हें समझ सका, न वे मुझे समझ सके।\nओशो, ऐसा क्यों हुआ? अपने ही पराये क्यों हो गये हैं?\nकृष्णानंद, ऐसा ही होना था, ऐसा ही होता है। इसमें कुछ आश्चर्यजनक नहीं हुआ है। जब भी कोई व्यक्ति भीड़ से भिन्न होने लगे तो भीड़ नाराज हो जाती है, क्योंकि तुम्हारी भिन्नता भीड़ के जीवन पर प्रश्नचिह्न खड़ा कर देती है। अगर तुम सही हो तो वे गलत हैं। अगर वे सही हैं तो तुम्हें गलत होना ही चाहिए। भीड़ बरदाश्त नहीं करती उस व्यक्ति को जो अपनी निजता की घोषणा करे। भीड़ तो भेड़ों को चाहती है, सिंहों को नहीं। और संन्यास तो सिंह-गर्जना है, सिंहनाद है।\nसंन्यास का तो अर्थ ही यह है कि अब मैंने छोड़ दिए रास्ते पिटे-पिटाए; लकीर का फकीर अब मैं नहीं हूं। अब चलूंगा अपनी मौज से, अपनी मर्जी से! अब खोजूंगा परमात्मा को अपने ढंग से, अपनी शैली से। सम्हालो तुम अपनी परंपराएं, मेरी अब कोई परंपरा नहीं। मैं अपनी पगडंडी खुद चलूंगा और बनाऊंगा।\nसंन्यास का अर्थ है कि मैं सत्य की खोज में व्यक्ति की तरह चल पड़ा; किसी भीड़ का अंग नहीं। हिंदू नहीं अब मैं, मुसलमान नहीं अब मैं, ईसाई नहीं अब मैं, जैन नहीं अब मैं। अब सारे धर्म मेरे हैं और कोई धर्म मेरा नहीं।\nऔर तब सारे, जिनको तुम अपने समझते थे, तत्क्षण पराए हो जाएंगे। सबसे पहले वे ही पराए हो जाएंगे, क्योंकि सबसे पहले उन्हीं के साथ तुम्हारा संघर्ष शुरू हो गया। ऐसा नहीं कि तुम उनसे लड़ने चले हो, मगर तुम्हारी यह भाव-भंगिमा, तुम्हारी यह निजता की घोषणा, उनकी आंखों में अपराध हो जाएगी।\nकृष्णानंद! उन्होंने वही किया, जिसकी अपेक्षा थी। तुम्हें अपेक्षा नहीं थी इसकी--इसलिए तुम चौंके, इसलिए तुम आश्चर्यचकित हुए। भीड़ सदा से यही करती रही है। और जिनको तुम जाति-बिरादरी वाले कहते हो, उनसे तुम्हारा नाता क्या था? सांयोगिक नाता था। नदी-नाव संयोग। संयोग की बात थी कि तुम एक घर में पैदा हुए, वह घर एक जाति का था, एक बिरादरी का था। मान्यता की बात थी। और सबसे पहले वे ही नाराज होंगे, क्योंकि उन्होंने यह न सोचा था कि तुम और इतनी कूवत, तुम और इतनी जुर्रत कर सकोगे। यह बगावत है। यह विद्रोह है।\nअपनी कूवत आज़माकर अपने बाजू तोलकर।\nअर्शि-ए-हस्ती में उड़ना है तो उड़ पर खोलकर।।\nआकाश में जो उड़ने चला है अपने पंख खोलकर, उसने घोषणा कर दी--अपनी कूवत की, अपनी बाजू की, अपने बाजुओं की।\nजीवन के आकाश में तो वे ही उड़ सकते हैं, अन्यथा तो लोग सरकते रहते हैं जमीन पर। भीड़ तो उन्हीं की है। और भीड़ तुम्हें बरदाश्त न करेगी। और जब भीड़ तुम्हें चोट पहुंचाए तो परेशान न होना। स्वीकार कर लेना इसे। यह स्वाभाविक है। यह तुम्हारे साथ ही हुआ है, ऐसा नहीं है; यह सभी के साथ हुआ है। यह तो उनके साथ भी हुआ है...जीसस जैसे पुरुषों के साथ भी हुआ है।\nजीसस अपने गांव में गए और उनके गांव ने उन्हें पहाड़ पर ले जाकर, धक्का देकर मार डालने का आयोजन किया। उनके ही गांव ने, उनके ही लोगों ने...। उसी दिन जीसस का प्रसिद्ध वचन प्रगट हुआ। जीसस ने कहा: "पैगंबर अपने ही गांव में अपने ही लोगों द्वारा नहीं पूजे जाते।' फिर जीसस दुबारा अपने गांव नहीं गए। कोई सार भी न था।\nएक बार एक पटेल ने तीर्थयात्रा करने का फैसला किया। उसने यह भी फैसला किया कि सारी यात्रा पैदल ही करूंगा। जिस समय वह घर से चलने को हुआ, उसने देखा कि जहां उसके साथी-संगाती और रिश्ते-नाती उसे विदा दे रहे हैं, वहीं उसका पालतू कुत्ता भी विह्वल होकर उसकी ओर देख रहा है। उसने सोचा, जब पदयात्रा ही करनी है तो क्यों न इस कुत्ते को भी साथ ले लिया जाए। और सबकी राय लेकर उसने अपनी यात्रा में कुत्ते को भी साथी बना लिया। एक से दो भले!\nतीर्थयात्रा के दौरान पटेल जहां-जहां ठहरता, वहां-वहां गांव वाले उसका सत्कार करते, उसे मालाएं पहनाते तथा अच्छी आवभगत करते। इस आवभगत का कुछ अंश कुत्ते को भी मिलता। कहीं-कहीं लोग उसे भी मालाएं पहना देते और खाने को पकवान देते। यात्रा कई महीनों चलती रही और एक दिन धूमधाम से उसका समापन हो गया।\nपटेल ने यात्रा का समापन-समारोह किया। लोगों ने पटेल के चरण छुए और उसके साथ-साथ कुत्ते को भी आदर दिया। समारोह की समाप्ति के बाद उस कुत्ते से उसी की गली के दूसरे कुत्तों ने यात्रा के समाचार पूछे। खास सवाल यह कि यात्रा के दौरान मालिक ने तो उसे कोई कष्ट नहीं दिया?\nयात्री कुत्ते ने आंखों में आंसू भरकर कहा: भैया! मालिक ने तो मेरी बहुत सेवा की। सारे रास्ते उसने ध्यान रखा कि कहीं मैं भूखा न रह जाऊं, कहीं बिछड़ न जाऊं। मेरी जरूरतों को वह अपनी जान पर भी खेलकर पूरी करता रहा। कष्ट मुझे मालिक से नहीं हुआ, अपनी ही बिरादरीवालों से हुआ। जहां-जहां जिस-जिस गांव से मैं गुजरता वहां-वहां उस-उस गांव के कुत्ते मुझ पर टूट पड़ते और मेरी जान के प्यासे हो जाते। अगर मालिक साथ न होता तो ये बिरादरीवाले मुझे न तो जिंदा छोड़ते न तीर्थयात्रा का पुण्य लेने देते।\nसब कुत्तों ने बिरादरी की निंदा के अपराध में उस कुत्ते को जाति से बाहर कर दिया...। क्योंकि बिरादरी की निंदा तो कोई सुन सकता नहीं।\nपंडित-पुरोहित, तुम्हारे प्रियजनों ने तुम्हें मारा-पीटा, उन्होंने तुम्हारा त्याग कर दिया है, तुम सौभाग्यशाली हो। इससे उन्होंने स्वीकृति दी है कि तुम्हारा संन्यास सच्चा है।\nलाओत्सु का प्रसिद्ध वचन है: ज्ञानी बोले और अज्ञानी नाराज न हों तो समझना कि ज्ञानी ने कुछ कहा ही नहीं। ज्ञानी बोले, अज्ञानी हंसें न, तो समझना ज्ञानी ने जो कहा वह सत्य नहीं है। ज्ञान की बात कही जाए, अज्ञानी तो उसे मूढ़ता की बात समझेगा ही। उन्होंने तुम्हें मारा-पीटा, उन्होंने एक बात स्वीकार कर ली, तुम्हारी विशिष्टता स्वीकार कर ली। उन्होंने मान लिया कि कुछ तुम्हारे जीवन में हुआ है। वे तुम्हारे जीवन से उसे पोंछ देने का आतुर हो गए। तुम्हारे जीवन ने उनको अपने जीवन के संबंध में सोचने को विवश कर दिया। और सोचना कोई भी नहीं चाहता। सोचना बड़ा कष्टपूर्ण मालूम होता है। कौन झंझट में पड़े सोचने की! सब चुपचाप चलता था, सब ठीक-ठाक चलता था, आप आ गए संन्यास लेकर! जिंदगी चली जाती थी, एक रौ में बही जाती थी। आप गैरिक वस्त्र पहनकर खड़े हो गए। उन सारे लोगों को चौंका दिया। यह तो अब उनकी आत्मरक्षा का सवाल है। उन्होंने तुम पर हमला नहीं किया है। तुम्हारी मौजूदगी ने उनको इतना दहला दिया कि आत्मरक्षा में उन्होंने हमला किया है। यह आक्रमण नहीं है, यह सिर्फ आत्मरक्षा है। वे यह कह रहे हैं कि हम तुम्हें पाठ सिखाएंगे, हम तुम्हें रास्ते पर लाएंगे। तुम रास्ते पर आ जाओगे तो वे बड़े खुश होंगे! उनके रास्ते पर! तो उनके आनंद का अंत न होगा। वे शायद तुम्हारा स्वागत-समारोह भी करें, भोज इत्यादि का भी आयोजन करें। जिन्होंने पीटा है वे ही शायद भोज इत्यादि भी दें।\nलेकिन, अगर तुम अपनी राह पर चलते रहे तो उनका विरोध बढ़ता ही जाएगा। क्योंकि तुम्हारी मौजूदगी चिंता का कारण है। कहीं तुम ठीक ही तो नहीं हो, यही चिंता है। हो सकता है तुम ठीक हो और वे गलत हैं, ऐसा संदेह उनके मन में जगा है। उस संदेह को छिपाने के लिए वे मारपीट कर रहे हैं, शोरगुल मचाएंगे। हंसना, आनंद से उसे स्वीकार कर लेना, ताकि उनका संदेह और गहरा हो। अगर तुम आनंद से उनके विरोध को स्वीकार कर लोगे तो तुम उनके भीतर से और भी संदेहों को जगा दोगे कि जब जो व्यक्ति हमारे मारने-पीटने पर भी इतना प्रसन्न है और जरा भी परेशान नहीं है, तो जरूर उसे कुछ हुआ है--कुछ, जो मूल्यवान है!\nयही रास्ता है उनको चुनौती देने का। तुम अपना ध्यान करना। तुम अपनी मस्ती में मस्त रहना! जल्दी ही...एक सीमा तक विरोध जाएगा, लेकिन हर चीज की सीमा है और उस सीमा के बाद विरोध ही तुम्हारे प्रति सन्मान में भी बदल सकता है। सब कुछ तुम पर निर्भर है कि क्या तुम धैर्य रख सकोगे। और संन्यासी को धैर्य तो सीखना ही होगा, क्योंकि संन्यासी को जीना होगा समाज में।\nमेरा संन्यासी भगोड़ा नहीं है, नहीं तो आसानी थी। तुम भाग जाते हिमालय, उनको भी तकलीफ न होती, तुमको भी तकलीफ न होती। लेकिन तुम वहीं रहोगे, यही तकलीफ है। दुकान पर बैठोगे, बाजार में काम करोगे, तुम्हारी पत्नी होगी, बच्चे होंगे, तुम्हारा घर-द्वार होगा! यही तकलीफ है। वे तुमसे यही कह रहे हैं कि अगर संन्यास लेना है तो हिमालय चले जाओ, सब छोड़-छाड़ दो। फिर सब ठीक है; तुमने उनकी परंपरा का अनुसरण किया।\nमैंने जानकर अपने संन्यासी को कहा है कि तुम छोड़ना मत, क्योंकि छोड़ना अब पिटी-पिटाई बात हो गई, अब उसका कोई मूल्य नहीं, वह दो कौड़ी की बात हो गई, जब पहले-पहल लोगों ने छोड़ा था तो उसमें मूल्य था, क्योंकि तब छोड़नेवाले पीटे गए थे।\nतुम समझना मेरी बात को। एक दिन, जब पहली दफा छोड़ा था संन्यासियों ने घरों को, परिवारों को, तो वे पीटे गए थे। अब तो वह स्वीकृत हो गई बात। अब उसमें कोई सार नहीं है। इसलिए मैंने तुमने कहा: छोड़ना मत, बाजार में ही रहना, वहीं ध्यान करना, वहीं जीवन को जीना। अब फिर अड़चन मैंने पैदा कर दी परंपरा को। लक्ष्य वही है। छोड़नेवाला भी लीक को छोड़कर जा रहा था, लेकिन अब छोड़नेवाले की लीक बन गई। अब हम छोड़नेवाले की लीक को भी तोड़ रहे हैं। छोड़नेवाले को एक सुविधा थी। हट ही गया समाज से। फिर कभी-कभार आता दो-चार दस साल में तो समाज को उससे ज्यादा अड़चन नहीं होती थी। दिन-दो-चार दिन रुकेगा...तीन दिन से ज्यादा एक जगह रुकने का संन्यासी को आयोजन भी नहीं था...दिन-दो-दिन रुकेगा, चला जाएगा। उससे कुछ जीवन में व्यवधान नहीं पड़ता था।\nअब मेरा संन्यासी वहीं पैर जमाकर खड़ा रहेगा। वह जीवन में व्यवधान डालेगा। वह जो उनका चलता हुआ ढर्रा है उसमें हर जगह अड़चन खड़ी हो जाएगी। इसलिए वे नाराज होंगे, यह स्वाभाविक है। चिंता न करो। इस नाराजगी को, उनके विरोध को साधना का अंग समझो। इसे चुनौती मानो। और इसमें अपनी शांति को थिर रखो। अब जब वे तुम्हें मारें-पीटें तो शांत बैठ जाना। और उनकी मारपीट सह लेना। ऐसे शांत बैठे रहना, जैसे परमात्मा फूल बरसा रहा है। उनको अनुभव करने देना तुम्हारी शांति का, तुम्हारे खिले हुए आनंद का और तुम्हारे अनुग्रह के भाव में जरा भी भेद न पड़े। तुम उन्हें धन्यवाद ही देना। जल्दी ही रूपांतरण होगा। उनमें से कुछ की आंखें खुलनी शुरू हो जाएंगी। उनमें से कुछ रात के अंधेरे में, एकांत में, तुमसे मिलने भी आने लगेंगे। वे ही जो तुम्हें मार रहे हैं, जिज्ञासु भी हो सकते हैं। आखिर मारने के द्वारा उन्होंने एक बात तो जाहिर कर दी कि तुम्हारी उपेक्षा नहीं की जा सकती। बस यही महत्वपूर्ण बात है। जो उपेक्षा नहीं कर सकता उसे या तो घृणा करनी होगी या प्रेम करना होगा। और घृणा से किसी को भी रस नहीं मिलता। इसलिए कोई कितनी देर तक घृणा कर सकता है। तुम अगर धीरज रखो तो घृणा अपने-आप प्रेम में रूपांतरित हो जाती है।\nयह सारी मनुष्य-जाति के बगावतियों का अनुभव है कि घृणा प्रेम में रूपांतरित हो जाती है, तुम बस धीरज रखो। तुम्हारे अभी अपने जो थे पराये हो गए हैं, क्योंकि वे अपने थे ही नहीं, सिर्फ दिखावा था। अब पहली दफे तुम्हें अपने मिलेंगे। अब तुम धीरज रखो। अब पराये भी अपने हो जाएंगे। थोड़े ही लोग मिलेंगे, लेकिन उन थोड़े लोगों के साथ एक मैत्री होगी, एक रस बहेगा, एक मस्ती होगी, एक सत्संग जमेगा।\nरुकना नहीं है, चाहे कुछ भी हो, रुकना नहीं है। यात्रा जारी रखनी है।\nतरी खोल गाता चल माझी\nअभी किनारा दूर है!\nनिर्मम निःश्वासों के पल का\nचंचल पंख न फैलाओ,\nपरिचयहीन व्यथा-सांसों का\nहीरक-कण मत बिखराओ,\nविस्मृत सपनों के क्षण तो\nरह रह आते-जाते रहते\nविस्मय-क्रीड़ा के विनिमय-पल\nनयनों में है मधु भरते!\nसुरभि घोल सांसों में माझी\nगा, तट अभी सुदूर है।\nमगर गीत ही गाकर यात्रा पूरी करनी है। कोई तुम्हारे संन्यास में बाधा नहीं डाल सकता है। न तो मारने से संन्यास मारा जा सकता है, न काटने से काटा जा सकता है। और जो मारने से मर जाए और काटने से कट जाए, वह संन्यास ही नहीं; समझना वह दो कौड़ी की बात थी। उसका कोई मूल्य नहीं था। वे तुम्हें कसौटी दे रहे हैं, परीक्षा दे रहे हैं।\nनयन के अश्रु रुक जाते,\nअधर की आह रुक जाती!\nन रोके से मगर आकुल,\nहृदय का गान रुकता है!\nविकट उत्तुंग शिखरों से,\nजलद की राह रुक जाती!\nन जीवन दान देने का,\nमगर अरमान रुकता है!\nयुगों से तृषित चातक\nप्यास अपनी रोकता आया!\nजलद को देख पर उसका,\nनहीं आह्वान रुकता है!\nमिलन की चाह रुक जाती,\nन अंतर्दाह रुक पाती!\nकिसी के रोकने से कब,\nशलभ-बलिदान रुकता है!\nलहरियां सिंधु की हिय--\nज्वाल को बरबस छिपा लेती।\nन उनके रोकने पर,\nविकल तूफान रुकता है!\nयह संन्यास तो हृदय का गीत है। यह रुकेगा नहीं!\nयह संन्यास तो परवाने का प्रेम है शमा से। यह रुक नहीं सकता।\nपतंगा कभी रुका है? लाख रोको, चल पड़ा ज्योति की तरफ, तो चल पड़ा। संन्यास तो ज्योतिर्मय की खोज है। तमसो मा ज्योतिर्गमय! यह तो परवानों की यात्रा है। अब इसके रुकने का कोई उपाय नहीं है। और इसलिए धन्यवाद करना उनका जो रोकते हैं, क्योंकि उनके रोकने से ही तुम्हारे भीतर कोई चीज संगठित होगी, मजबूत होगी।\nयाद करो उस किसान को, जिसकी मैंने अभी तुमसे कहानी कही। आएं आंधी, आएं तूफान, वर्षा हो ज्यादा कि धूप पड़े गहन, कि ओले बरसें, कि बिजलियां कड़कें--उन सबसे ही गेहूं का दाना पनपता है, जन्मता है। जिसके जीवन में बिजलियां न चमकीं, बादल न गरजे, उसके जीवन में कभी भी आत्मा का प्रारंभ नहीं होता। उसकी आत्मा सोई ही रह जाती है।\nक्या यह अच्छा नहीं होगा कि पृथ्वी पर एक ही धर्म हो? इससे भाईचारे में बढ़ोतरी होगी और हिंसा, वैमनस्य और विवाद बंद होंगे।\nयह कैसे हो? इतने ढंग के लोग हैं, इतने रंग के लोग हैं! यह कैसे हो सकता है कि एक धर्म हो? कोई ध्यान करेगा--बुद्ध की भांति, और कोई नाचेगा कृष्ण की भांति।\nधर्म तो भिन्न-भिन्न होंगे, क्योंकि लोग भिन्न-भिन्न हैं। इतने प्रकार के लोग हैं। परमात्मा ने इतना वैविध्य रचा है! तुम तो ऐसी बात कर रहे हो जैसे एक ही किस्म का फूल हो दुनिया में: बस गुलाब ही गुलाब हों, न जुही, न चमेली, न केतकी। दुनिया बड़ी उदास हो जायेगी--गुलाब ही गुलाब! और गुलाब बड़ा प्यारा है, लेकिन गुलाबा का प्यारापन तभी है जब केतकी भी है और केवड़ा भी है और जुही भी है और चमेली भी है और मधुमालती भी है और रजनीगंधा भी है। गुलाब के फूल का रस और आनंद तभी है जब इतने वैविध्य की पृष्ठभूमि है। जरा सोचो एक जगह जिसमें गुलाब ही गुलाब हैं, कौन देखेगा गुलाब को? गुलाब का सारा मजा ही चला जाएगा। घास-पात हो जाएगा। गऊएं चरेंगी, भैंसें चरेंगी। और क्या करोगे?\nआखिर कोहिनूर हीरे का मूल्य क्या है? यही न कि वह विशिष्ट, अपने ढंग का अलग है। सारे जगत में कोहिनूर ही कोहिनूर हों, रास्तों के किनारे पड़े हों, कंकड़-पत्थरों की तरह, तो क्या मूल्य होगा? फिर क्या तुम सोचते हो, इंग्लैंड की महारानी कोहिनूर को अपने ताज में लगाएगी? कोई मूल्य ही न रह जाएगा, कंकड़-पत्थर हो गया। कोहिनूर की इतनी कीमत क्यों है, क्योंकि अकेला है, अद्वितीय है, विशिष्ट है।\nमुल्ला नसरुद्दीन ने अपनी शीघ्र ही विवाहित होनेवाली पत्नी को हीरे की अंगूठी भेंट की। स्त्री बड़ी खुश हुई। उसने अंगूठी पहनी और कहा कि मुल्ला, हीरा असली है न? मुल्ला ने कहा: अगर असली नहीं है तो मेरे तीन रुपये बेकार गए।\nतीन रुपये में कहीं असली हीरे मिलते हैं? तीन रुपये में तो आजकल नकली हीरे भी नहीं मिलते। यह तो नकल की भी नकल होगा। मगर मुल्ला सोच रहा है कि तीन रुपये खर्च किये...तो कह रहा है कि तीन रुपये बेकार गए अगर असली न हो! असली हीरे इतने सस्ते नहीं मिलते। और जितनी विशिष्ट होती है कोई चीज उतनी मूल्यवान होती है।\nफिर, वैविध्य में मूल्य होता है। इस जगत में अगर एक ही एक स्वर हो तो बड़ी ऊब पैदा हो जाए। मुल्ला नसरुद्दीन सीखता था सितार बजाना, मगर बस वह एक ही रें रें...रें रें...करता रहता। बस एक ही तार को घिसता ही रहता, घिसता ही रहता, घिसता ही रहता। उसके पड़ोस के लोग परेशान हो गए, पत्नी परेशान हो गई, बच्चे परेशान हो गए। एक दिन सारे मोहल्ले के लोग इकट्ठे हुए। उन्होंने कहा कि नसरुद्दीन, हमने बहुत बजानेवाले देखे हैं, मगर तुम अदभुत हो...बस यह रें रें रें रें एक ही स्वर! एक ही तार को घिसते-घिसते तुम थक नहीं जाते? हम सब थक गए हैं। और तार भी बजाओ, कुछ और स्वर भी उठाओ! हमने बहुत बजानेवाले देखे, वे तो काफी हाथ बदलते हैं।\nमुल्ला ने कहा कि वे खोज रहे हैं अपना स्वर, मुझे मिल गया है! उनकी अभी तलाश चल रही है, मैंने पा लिया है, अब क्यों खोजूं?\nजगत को तुम गौर से देखो, यहां सभी चीजें विविध हैं। यहां हर चीज अनूठी है। यहां अनंत धर्म होने ही चाहिए, क्योंकि यहां अनंत ढंग के लोग हैं। लेकिन अनंत धर्म होने का अर्थ यह नहीं है कि वे लड़ें ही। आखिर जुही को प्रेम करनेवाला गुलाब को प्रेम करनेवाले का सिर तो नहीं काट देता। और गुलाब को प्रेम करनेवाला यह तो नहीं कहता कि जब तक तुम गुलाब को प्रेम न करोगे तब तक तुम्हारा स्वर्ग नहीं हो सकता। गुलाब को प्रेम करनेवाला अगर यह कह देता है कि मुझे जुही नापसंद है, तो जुही को माननेवाले लट्ठ लेकर खड़ा नहीं हो जाता कि हमारी धार्मिक भावना को चोट पहुंच गई, धार्मिक जजबात को चोट पहुंच गई। यह मर्जी-मर्जी की बात है। किसी को गुलाब रुचा है, किसी को कमल रुचा है, किसी को कुछ और रुचा है। इसमें किसी की क्या भावना को चोट पहुंचनी चाहिए? तो तुम्हारी भावना ही गलत है, जिसको चोट पहुंच जाती है।\nभावना निजी बात है। तुम्हारी भावना का तुम्हारे भीतर सम्मान है, ठीक है। किसी को किसी और चीज का रस है, वह भी ठीक है।\nलोग आनंदित हों, लोग प्रभु-समर्पित हों--किस बहाने होते हैं, किस निमित्त होते हैं, इससे क्या भेद पड़ता है? कोई गीता को पढ़कर मस्त हो गया, बस मस्ती की बात है। कोई कुरान को गुनगुनाते-गुनगुनाते रस में डूब गया, बस रस में डूब जाना बात है।\nलेकिन तुम कहते हो: क्या यह अच्छा नहीं होगा कि पृथ्वी पर एक ही धर्म हो? नहीं, यह अच्छा बिलकुल नहीं होगा। जगत बहुत दरिद्र हो जाएगा। जरा सोचो, बस कुरान ही कुरान जगत में, न कोई गीता, न कोई धम्मपद, न ताओत्तेह-किंग, न वेद, न उपनिषद। जरा सोचो, बस बाइबिल ही बाइबिल...हरेक आदमी बाइबिल लिए चला जा रहा है। बड़ी उदास हो जाएगी दुनिया, बड़ी बेरौनक हो जाएगी। धर्म तब एक जीवंत घटना न रह जाएगी--मुर्दा हो जाएगा धर्म। मंदिर भी चाहिए गांव में, मस्जिद भी चाहिए, गुरुद्वारा भी चाहिए, गिरजा भी चाहिए। इन सबसे जिंदगी में रस आता है। इनसे जीवन में अनेक रंग आते हैं। ये सब सुंदर हैं। और तुम्हारे मन में यह खयाल है कि इससे भाईचारे में बढ़ौतरी होगी, अगर एक धर्म होगा और हिंसा-वैमनस्य और वाद-विवाद बंद होंगे--तो तुम गलती में हो।\nआदमी जब तक लड़ना चाहता है, नए-नए बहाने खोज लेगा। लड़नेवाले को बहाने चाहिए। लड़ाई असली चीज है।\nतुम्हें पता है, भारत उन्नीस सौ सैंतालीस के पहले एक था! हिंदू-मुसलमान लड़ते थे। बड़ा दंगा-फसाद था। सोचा कि चलो दोनों अलग हो जाएं, पाकिस्तान हिंदुस्तान बन जाए, दंगा-फसाद कम हो जाएगा। तब तक कभी हिंदू हिंदू से न लड़े थे और मुसलमान मुसलमान से न लड़े थे, क्योंकि हिंदू मुसलमान से लड़े रहे थे तो लड़ाई का मजा तो आ ही रहा था। हिंदू-हिंदू से क्यों लड़ें? जैसे ही हिंदुस्तान-पाकिस्तान का बटवारा हो गया, बड़े आश्चर्य की घटनाएं घटनी शुरू हो गईं। गुजराती-मराठी में विरोध हो गया। उत्तर-भारतीय दक्षिण-भारतीय में विरोध हो गया। हिंदीभाषा गैर-हिंदीभाषी में छुरेबाजी होने लगी। नए बहाने हैं। कोई भी बहाना काफी है। बंबई गुजरात में रहे कि महाराष्ट्र में...करो छुरेबाजी। बंबई वहीं की वहीं है, मगर आदमी छुरेबाजी करने लगे। एक जिला कर्नाटक में रहे कि महाराष्ट्र में...करो छुरे बाजी।\nपाकिस्तान में भी वही हुआ। बंगाली मुसलमान पंजाबी मुसलमान से लड़ने लगा। पाकिस्तान दो हिस्सों में टूट गया। अभी भी पंजाब में पंजाबी मुसलमान और सिंधी मुसलमान में झगड़ा है। यह कभी किसी ने सोचा ही नहीं था कि पंजाबी मुसलमान और सिंधी मुसलमान में झगड़ा होगा, पंजाबी मुसलमान और बंगाली मुसलमान में झगड़ा होगा! दोनों कुरान को मानते, दोनों एक ही मस्जिद में जाते, दोनों का एक पैगंबर है--मगर एक बंगाली बोलता है और एक पंजाबी बोलता है और झगड़ा हो गया। और देखा बंगला देश में कितना भयंकर रक्तपात हुआ! मुसलमानों ने मुसलमानों को भून डाला। तुम सोचते थे कि मुसलमान हिंदू का ही झगड़ा होता है, तो तुम गलती में हो। और जैसा पाकिस्तान में हुआ कि बंगला देश अलग हुआ तो मुसलमानों ने मुसलमानों को भून डाला, कभी तुम्हारे देश में होगा तो तुम भी देख लेना, हिंदू हिंदू को भून डालेंगे। जरा दक्षिण उत्तर भारत से अलग होने की कोशिश तो करे, फिर तुम देखना किस तरह हिंदू हिंदुओं को भून डालते हैं! फिर तुम इसकी बिलकुल फिक्र न करोगे कि ये उसी मंदिर में जाते हैं, उसी गीता को मानते हैं। फिर कौन फिक्र करता है!\nझगड़े के लिए तो आदमी बहाने खोज लेगा। राजनैतिक विचारधाराओं के झगड़े शुरू हो जाएंगे। आखिर फासिस्ट और कम्युनिस्ट और सोशलिस्ट, ये भी लड़ते हैं और काटते हैं। इससे कुछ हल न होगा। समझ आनी चाहिए। धर्म एक हो जाएं तो दूसरे बहानों से झगड़ा होगा। आदमी किसी भी बात से लड़ सकता है। तुम चकित होओगे जानकर कि ऐसी छोटी बातों पर आदमी लड़ते हैं...समझ लो कि एक गांव में दो फुटबाल की टीम हैं, उसमें भी झगड़ा हो जाता है। एक फुटबाल की टीम को माननेवाले दूसरी फुटबाल की टीम को माननेवालों को छुरे भोंक देते हैं। और भेद क्या है उनमें...कि एक हरी ड्रेसवाली टीम को मानता है, एक नीली ड्रेसवाली टीम को मानता है। और जब दोनों की प्रतियोगिता होती है टीमों की, तो दोनों के भक्त इकट्ठे हो जाते हैं: फिर मारपीट होनी है, झगड़ा होना है।\nकैसी क्षुद्र बातों पर झगड़े होते हैं! जरा गौर से देखो तो तुम एक बात समझ जाओगे कि आदमी झगड़ना चाहता है, वह असली बात है। बहाने कोई भी हो सकते हैं। कोई धर्म से झगड़ा नहीं हो रहा है; आदमी के भीतर झगड़े की वृत्ति है, धर्म निमित्त बन जाता है।\nतो धर्म एक हो जाए, इससे झगड़ा नहीं मिट जाएगा। फिर झगड़े मिटाने के लिए धर्म एक करना हो तो पहले तो बहुत झगड़ा करना पड़ेगा, तब एक हो पाएगा, यह भी सोच लो। पहले तो बड़ी मारधाड़ होगी। वही तो हो रही है। मुसलमान भी तो कोशिश यही कर रहे हैं कि एक ही धर्म हो जाए और यही ईसाई कोशिश कर रहे हैं कि एक ही धर्म हो जाए और यही कोशिश बौद्धों की है कि एक ही धर्म...। सभी यही तो कोशिश कर रहे हैं, जो तुमने पूछा। कोशिश अलग नहीं है, उनकी कोशिश एक ही है; हालांकि सबके मन्तव्य अलग हैं। मुसलमान चाहता है कि सारी दुनिया में एक धर्म रह जाए--इस्लाम, बस; एक ईश्वर, एक पैगंबर, एक ही उसका धर्म, दुनिया में सब शांति हो जाएगी। मगर तुम गलती में हो। शिया सुन्नी से लड़ते हैं, छुरेबाजी होती है। हत्याएं होती हैं, आगजनी होती है।\nऔर पहली तो बात है यह कि एक धर्म हो कैसे जाए, कोई पांच हजार साल से यही तो कोशिश चल रही है कि एक धर्म हो जाए। उस एक धर्म की कोशिश में कितनी हत्या हुई है! कौन करेगा एक? और एक करने पर अगर तुम्हें एक भी आदमी ऐसा मिल गया जिसने कहा कि मैं सम्मिलित नहीं होता इसमें, फिर तुम उसका क्या करोगे? इतनी बड़ी दुनिया, चार अरब आदमी हैं, एक आदमी ने कह दिया कि मैं सम्मिलित नहीं होता इसमें, फिर उसका क्या करोगे?...मारो उसको! काटो उसको!\nफिर, सारे लोग धार्मिक हैं भी नहीं। अब जैसे रूस है, चीन है; ये तो अब नास्तिक देश हैं। ये तो कहते हैं कि धर्म होना ही नहीं चाहिए, तभी एकता हो पाएगी। एक धर्म नहीं, धर्म होना ही नहीं चाहिए। उनका भी एक खयाल है। वे कहते हैं: धर्म की वजह से झंझट होती है, झंझट ही छोड़ दो। सब धर्मों को विदा कर दो। मगर मजा यह है कि चीन में माओ की किताब की वैसी ही पूजा होती है जैसे कि मुसलमान कुरान की करते हैं और हिंदू गीता की करते हैं। तुम जानकर हैरान होओगे कि माओ की लाल किताब बाइबिल के बाद दुनिया में सर्वाधिक छपी किताब है! और रूस में माक्र्स की किताब का उसी तरह सम्मान है, दास कैपिटल का, जैसे हिंदुस्तान में गीता का और अरब में कुरान का। वही सम्मान!\nऔर खयाल रखना, न तो सम्मान के लिए कोई कुरान को पढ़ता है, न सम्मान के लिए कोई वेद को पढ़ता है और न कोई दास कैपिटल को पढ़ता है। मैं बहुत कम्युनिस्टों को जानता हूं, जिन्होंने दास कैपिटल कभी पढ़ी ही नहीं; मगर वैसे ही जैसे कोई हिंदू वेद को पढ़ता है? चतुर्वेदी भी कहां चार वेद को जानते हैं? बस चतुर्वेदी नाम के हैं। दास कैपिटल, नाम भर याद है उन्हें। दास कैपिटल में क्या लिखा है, इसका उन्हें कुछ भी पता नहीं है। न हिंदुओं को पता है कि वेद में क्या लिखा है। चौंक जाओगे तुम अगर तुम्हें बताया जाए कि वेद में क्या लिखा है, जैसे कम्युनिस्ट चौंक जाएगा कि दास कैपिटल में क्या लिखा है। ये किताबें अब पूजा की हो गई हैं। अब इन पर झगड़े शुरू होंगे। क्रेमलिन उसी तरह पूजा का स्थान बन गया है जैसे काबा और जैसे काशी और जैसे गिरनार और जैसे जेरूसलम। कोई फर्क नहीं है।\nफिर कौन करेगा एक? कैसे करेगा कोई एक? किसको यह हक है एक कर देने का? नहीं, इसकी कोई आवश्यकता भी नहीं है। भाईचारा अनेकता में होना चाहिए, तभी भाईचारा है! विविधता में होना चाहिए, तभी भाईचारा है। सारे धर्म जिएं और सारे धर्म मजे से जिएं और सारे धर्म एक-दूसरे को जीने में सहायता दें, तभी भाईचारा है। भाईचारा बड़ी और बात है। भाईचारा मन से लड़ाई की वृत्ति का विदा हो जाना है। बाहर की कोई रूपरेखा बदलने से भाईचारा नहीं पैदा होगा--अंतरात्मा बदलनी चाहिए।\nऔर फिर मेरी नजर में तो, जितना वैविध्य हो उतना अच्छा। मैं तो चाहता हूं: और धर्म हों। मैं तो असल में ऐसा चाहता हूं कि प्रत्येक व्यक्ति का अपना धर्म हो। चार अरब आदमी हैं तो चार अरब धर्म होने ही चाहिए। इससे कम से काम नहीं चलेगा। और तब दुनिया में बड़ी सुगंध होगी।\nवुसअते-बज्म? जहां में हम न मानेंगे कभी।\nएक ही साकी रहे, और एक पैमाना रहे।।\nइतने बड़े विस्तृत जगत में यह बात बेहूदी है कि एक ही साकी रहे, एक ही पैमाना रहे। नहीं, यह हम न मानेंगे।\nइतने विस्तार, इतने बड़े आकाश में, इतने अनंत अस्तित्व में एक ही साकी और एक ही मयखाना और एक ही पैमाना...तो जिंदगी बड़ी ओछी हो जाएगी।\nसब की अपनी-अपनी राहें\nसब राहों से मिलकर बनता\nजिस पर युग के चरण बढ़ रहे!\nबढ़ते चरणों को मत रोको\nजीवन का सागर असीम है।\nजीवन-सत्य नहीं सीमित है\nएक व्यक्ति में।\nजीवन का सागर अगाध है,\nएक दृष्टि में!\nरंग-बिरंगे फूल यहां खिलने दो,\nसजती वह थाली,\nजो करती जीवन का अर्चन\nजो महान है!\nएक रंग में!\nसब को अपना सृजन-गीत\nमुक्त गाने दो!\nसब गीतों से मिलकर बनता\nवंदन करता है जीवन का\nजो विशाल है!\nएक गीत में!\nजीवन-सत्य को कभी भी सीमित मत करो--न एक गीत में, न एक गीता में! न एक रंग में, न एक ढंग में, न एक शैली में। यह मनुष्य की हिंसात्मक वृत्ति है, जो चाहती है कि दूसरे भी मेरे ढंग से चलें; जो चाहती है, जैसे मैं जगत को देखूं वैसे ही दूसरे भी देखें। यह कोई अच्छे आदमी का लक्षण नहीं है। यह कोई सदपुरुष का लक्षण नहीं है कि मैं जैसा मैं देखता हूं वैसा ही सब देखें; और अगर न देखें तो आंखें फोड़ दो उनकी।\nएक मुसलमान खलीफा ने अलग्जेंड्रिया पर हमला किया। अलग्जेंड्रिया में उस समय दुनिया का सबसे बड़ा पुस्तकालय था। उस पुस्तकालय में इतनी किताबें थीं कि कहते हैं कि उस पुस्तकालय के नष्ट होने से जितनी जगत की हानि हुई है और किसी चीज से नहीं हुई है। उस पुस्तकालय में इतने हस्तलिखित ग्रंथ थे कि आग लगा दी खलीफा ने तो छह महीने तक आग जली, तब बुझी। उस पुस्तकालय में उन सभ्यताओं का सारा उल्लेख था जो खो गई हैं। अतलांतिस नाम के महाद्वीप का उल्लेख था, जो सागर में डूब गया। उस पुस्तकालय में अतीत के सारे रहस्यों का संग्रह था, जो सदियों-सदियों में खोजे गये हैं और फिर आदमी भूल जाता है। वह मनुष्य की बड़ी अपार संपदा थी, लेकिन जिस खलीफा ने उसको आग लगाई, वह तुम्हारे जैसा रहा होगा। उसने एक हाथ में मशाल ली और एक हाथ में कुरान लिया और पुस्तकालयाध्यक्ष के पास जाकर कहा कि मैं तुमसे यह पूछता हूं कि तुम्हारे इस पुस्तकालय में जो है, क्या वह वही है जो कुरान में है? अगर तुम्हारा उत्तर हो कि हां वही है जो कुरान में है, तो फिर इस पुस्तकालय की कोई जरूरत नहीं, कुरान काफी है। और मैं इसे आग लगा दूंगा। और अगर तुम कहो कि इस पुस्तकालय में वह भी है जो कुरान में नहीं है, तब तो इस पुस्तकालय की बिलकुल ही जरूरत नहीं है, क्योंकि जो कुरान में नहीं है वह तो निश्चित ही गलत होगा; अगर वह सही होता तो कुरान में होता ही। तब भी मैं इस पुस्तकालय को आग लगा दूंगा। बोलो तुम क्या कहते हो?\nजरा सोचो, वह अध्यक्ष क्या कहे? दो ही उत्तर संभव थे--एक कि जो कुरान में है वही पुस्तकालय में है। खलीफा कहता है: तो आग लगा दूंगा। या दूसरा कि जो कुरान में है उससे बहुत कुछ भिन्न इस पुस्तकालय में है। तब भी खलीफा कहता है कि तब तो और भी जल्दी आग लगा दूंगा। कोई उत्तर नहीं था। अध्यक्ष की आंख से आंसू गिरते रहे। और क्या उत्तर दे सकता था? इस तरह के मूढ़ व्यक्तियों को क्या उत्तर दिए जा सकते हैं? आग लगा दी गई। छह महीने में आग बुझी और मनुष्य-जाति की अपार संपदा नष्ट हो गई।\nनहीं, यह धार्मिक व्यक्ति का लक्षण नहीं है। धार्मिक व्यक्ति तो आह्लादित होगा कि कोई कुरान में मस्त होता है कोई गीता में कोई बाइबिल में। मस्ती दुनिया में बनी रहे! किस बोतल से तुम पीते हो...पीनेवाले बने रहें। किस प्याली में तुम पीते हो, इससे क्या लेना-देना है, पीनेवाले बने रहें। यह मधुशाला चलती रहे। यहां से लोग परमात्मा के निकट पहुंचते रहें। कोई पूरब से कोई पश्चिम से, कोई पैदल चलकर, कोई बैलगाड़ी पर, कोई आकाश से उड़कर--कैसे तुम आते हो तुम जानो, तुम्हारी मौज, अपना वाहन तुम तय करो; मगर लोग परमात्मा तक आते रहें, बस इतना ही जरूरी है। न तो एक दृष्टि में सब समाता है, न एक गीत में सब समाता है, न एक रंग में। अस्तित्व विराट है। इस विराट को छोटा न करो।\nअलग-अलग हों दीप\nमगर है सबका एक उजाला\nसबके सब मिल काट रहे हैं\nअंधकार का जाला\nकिसी एक के भी अंतर का\nस्नेह न चुकने पाये\nतम के आगे ज्योतिपुंज का\nशीश न झुकने पाये।\nबस इतना ही खयाल रहे। इतना सदभाव पैदा हो। एक धर्म से कुछ भी न होगा--सदभाव पैदा हो। आज धर्म का झगड़ा है, कल संगीत का झगड़ा ले लोगे कि हम तो शास्त्रीय संगीत में मानते हैं, आधुनिक संगीत में नहीं। फिर कहोगे: एक ही संगीत हो। फिर कल भाषा का झगड़ा होगा और कहोगे: एक ही भाषा हो। और कल झगड़ा होगा कि लोगों की लंबाइयां किसी की कम किसी की ज्यादा हैं, एक ही लंबाई हो। और फिर झगड़ा होगा कि किसी की नाक लंबी, किसी की चपटी, किसी के बाल ऐसे, किसी के वैसे, किसी के सफेद बाल किसी के काले बाल और किसी के और रंग के, इन सबको एक करना होगा। तुम करोगे क्या? ऐसे तो तुम आदमी को मिटा डालोगे।\nनहीं, स्वीकार करो मनुष्य को उसकी अद्वितीयता में। और प्रत्येक व्यक्ति का सम्मान करो--रंग उसका काला हो कि गोरा, मस्जिद जाता हो कि मंदिर, जरा भी भेद न करो। और इससे कभी बाधा न डालो कि तुम्हारा अपना पक्षपात क्या है। तुम्हारा पक्षपात तुम्हारी निजी बात है। तुम्हारा लगाव क्या है ? तुम्हारा लगाव तुम्हारी बात है। इसे दूसरे पर थोपो मत और न कभी इतने झुको कि दूसरा तुम पर अपना लगाव थोप दे। एक-एक व्यक्ति की निजता का सम्मान बढ़ना चाहिए तो भाईचारा हागा। तो धर्म भी बने रहेंगे, भाषाएं भी बनी रहेंगी, गीत भी अलग-अलग होते रहेंगे--और फिर भी एक महागान पैदा होगा! अलग-अलग पगडंडियां, और सब मिलकर एक राजपथ निर्मित हो सकता है।\nओशो, क्या कभी मेरी पूजा-प्रार्थना भी स्वीकार होगी? मैं अति दीन और दुर्बल हूं, कामी, लोभी, अहंकारी...सब पाप मुझ में हैं।\nइस बात का स्वीकार कि सब पाप मुझ में हैं, धर्म की शुरुआत है। यह पहला कदम है। यह पहली सीढ़ी है। यह शुभ है स्वीकार कर लेना कि मैं पापी हूं। इस स्वीकार से ही परमात्मा से संबंध जुड़ जाता है।\nतुम्हारे पाप कितने होंगे? उसकी करुणा बहुत बड़ी है! तुम्हारे पाप भी छोटे-छोटे हैं। उसकी करुणा के सागर के सामने तुम्हारे पापों का क्या मूल्य है? बह जाएंगे तिनकों की तरह। लेकिन स्वीकार हो तो बह जाएंगे, छिपाया तो बच जाएंगे। जिसने अपने पापों को छिपाया उसके पाप बचेंगे और बढ़ेंगे।\nयह तो ऐसा ही है कि जैसे तुम चिकित्सक के पास जाओ और अपने घावों को छिपाओ, तो छिपाए घाव और बढ़ जाएंगे, नासूर बन जाएंगे उनमें मवाद पड़ जाएगी, सड़ जाएंगे। चिकित्सक को तो सब उघाड़ कर बता देना होता है।\nऐसे ही परमात्मा परम चिकित्सक है। तुम उसके सामने उघाड़ दो--तुम्हारा काम, तुम्हारा लोभ, तुम्हारा अहंकार। उसे सब पता ही है। छिपाने का कोई प्रयोजन भी नहीं है। तुम कह दो कि मैं ऐसा हूं और जैसा भी हूं मुझे अंगीकार करो। बुरा-भला जैसा हूं, तुम्हारी चरण-रज मुझे भी ले लेने दो।\nऔर, तुम पूछते हो कि क्या कभी मेरी पूजा-अर्चना भी स्वीकार होगी?\nस्वीकार से तुम्हारा क्या अर्थ है? क्या तुम चाहते हो तुम्हारी पूजा-अर्चना का कुछ प्रतिफल मिले? कोई पुरस्कार मिले? कोई प्रमाण मिले? तो तुम गलती में हो। तो तुमने पूजा-प्रार्थना अभी जानी नहीं। पूजा-प्रार्थना का फल पूजा-प्रार्थना में ही है। प्रार्थना में ही पूजा का फल है। प्रार्थना में ही पुरस्कार है। बाहर नहीं। फलाकांक्षा छोड़ो।\nतुम अगर कुछ मांग रहे हो तो बड़ी भूल से भरे हो। मांगना नहीं परमात्मा से। दे तो धन्यवाद देना और मांगना मत। और तब बहुत बरसेगा। और मांगा तो संबंध टूट गया, क्योंकि जब भी कोई परमात्मा से कुछ मांगता है तो वह यह कह ही रहा है कि मुझे तुमसे कुछ लेना-देना नहीं है, मुझे मेरी मांग से प्रयोजन है, मैं तुम्हारा उपयोग करना चाहता हूं, तुम्हारा शोषण करना चाहता हूं। चूंकि तुम्हारे बिना नहीं मिलेगा, इसलिए तुमसे मांग रहा हूं। तुम्हारे बिना मिल सकता तो सीधा ही ले लेता।\nपरमात्मा का अपमान है, जब भी तुम कुछ मांगते हो। और खयाल रखो, धर्म की अत्यंत महत्वपूर्ण बुनियादी बात यह है कि धर्म किसी फल की दौड़ नहीं है, फल के पीछे दौड़ नहीं है। धर्म किसी मंजिल की तलाश नहीं है। धर्म है यात्रा को मंजिल बना लेना; प्रार्थना को ही पुरस्कार बना लेना।\nऐ चश्मे-इंतज़ार! यह आलम है, दीदनी\nसदियों का फासिला मेरी शामो-सहर में है\nलाखों तसल्लियां हैं, मगर सूरते-सुकूं\nमेरी नज़र में है, न दिले-चारागर में है\nऐ दोस्त! मेरी सुस्तरवी का गिला न कर,\nमेरे लिए तो खुद मेरी मंजिल सफर में है\nजिस दिन तुम्हारी मंजिल सफर में हो जाती है; जिस दिन यात्रा ही तुम्हारा गंतव्य हो जाती है; जिस दिन तुमने पूजा की वही तुम्हारा आनंद था--और उसके पार तुम्हारी कोई मांग नहीं और तुम धन्यवाद देते हो परमात्मा को कि तूने आज पूजा का अवसर दिया उसके लिए अनुगृहीत हूं, क्योंकि न मालूम कितने अभागे लोग हैं जिन्होंने आज पूजा नहीं की होगी; जिन्हें होश ही नहीं पूजा का; या जिन्हें होश भी है तो अभी कल पर टालते जाते हैं। अनेक हैं जिन्हें समय नहीं या समय भी है तो व्यर्थ के कामों में उलझाये रखते हैं। अनेक हैं जिन्होंने सोचा कि यह जिंदगी ऊपर-ऊपर की बस सब कुछ है, जिन्हें भीतर की कोई तलाश नहीं, कोई प्यास नहीं। मैं धन्यभागी हूं कि तूने मुझे आज पूजा का अवसर दिया; मैं धन्यभागी हूं कि तूने मुझे अवसर दिया कि मेरी आंखें मैं आकाश के तारों की तरफ उठा सकूं।\nमांगो मत, मांगने से सब अड़चन हो जाती है। मांगनेवाला धार्मिक है ही नहीं। मांगनेवाले में और संसारी में कोई भेद नहीं है। संसारी भी मांग रहा है और फिर संन्यासी भी मांगे तो फिर भेद न रह जाएगा। संन्यासी तो जो मिला है उसका धन्यवाद देता है और संसारी वह है जो मिला है उसकी तो बात ही नहीं करता; जो मिलना चाहिए उसकी आकांक्षा करता है। संसारी आकांक्षा में जीता है; संन्यासी आभार में।\nएक कोताह-नज़र, एक जरा दूर-अन्देश।\nफर्क कुछ ज़ाहिदो-मैनोश की नीयत में नहीं।।\nवह जो शराबखाने में शराब पी रहा है उसमें और वह जो जाकर मंदिर-मस्जिद में प्रार्थना कर रहा है कि हे प्रभु बहिश्त में जहां शराब के चश्मे बहते हैं, मुझे बुला, जल्दी बुला--इन दोनों में क्या फर्क है? एक यहां शराब मांग रहा है, एक वहां शराब मांग रहा है। एक कोताह-नजर...एक की दृष्टि जरा ओछी है, एक जरा दूर-अंदेश...दूसरा जरा दूर तक देख रहा है, परलोक तक देख रहा है। भेद क्या है? एक का लोभ जरा छोटा है, एक का लोभ जरा बड़ा है। एक कहता है यहीं कुल्हड़-भर मिल जाए, चलेगा; दूसरा कहता है, इतने से हमारा दिल राजी नहीं होगा, हमें तो झरने के झरने चाहिए।\nवह तुम्हारे तथाकथित तपस्वी और तुम्हारे तथाकथित भोगी की दृष्टि में कोई फर्क नहीं है। जिसने मांगा वह भोगी--और जिसने धन्यवाद दिया, वह त्यागी! जो मिला है, इतना है, उसके लिए धन्यवाद दो। कितना मिला है! यह स्वर्णिम अस्तित्व! यह मधुमय अस्तित्व! एक-एक सांस इतनी बहुमूल्य है! यह जीवन, यह वर्षा, ये हरे वृक्ष, यह बूंदाबांदी का संगीत! ये वृक्षों से बहती हुई हवाओं का नृत्य! यह क्षण! एक-एक क्षण इतना मूल्यवान है, इसके लिए धन्यवाद कब दोगे?\nप्रार्थना धन्यवाद होनी चाहिए। प्रार्थना तभी होती है, जब मात्र धन्यवाद की सुवास उसमें होती है।\nजल रहा दीपक किसी के, प्यार का आधार पाकर!\nशलभ के अनुराग ने ही,\nदीप को जलना सिखाया।\nवर्त्तिका का त्याग ही तो,\nतिमिर में आलोक लाया।\nज्योति उज्जवल जागरित है,\nनेह का उपहार पाकर।\nजल रहा दीपक किसी के, प्यार का आधार पाकर।\nएक प्रिय सुधि को संभाले,\nएक आशा के सहारे।\nफिर रही सरिता दसों-दिशि,\nनिज तृषित आंचल पसारे।\nखो कहीं अस्तित्व देंगे,\nप्राण पारावार पाकर।\nअश्रु ही प्यारे उन्हें,\nजिनको न विधि मुसकान देता।\nशाप ही लेते संजो,\nजिनको न विधि वरदान देता।\nमन नहीं फूला समाता,\nस्नेह की मनुहार पाकर।\nहो भले ही या न हो,\nपूजन कभी स्वीकार मेरा।\nछीन सकता कौन है पर,\nसाध कुछ बाकी नहीं है,\nयह अमर अधिकार पाकर।\nप्रार्थना की तुम्हें सूझ आयी, अब और क्या चाहिए? मिल गए सब पुरस्कार! बरस गया स्वर्ग!\nकौन चिंता करता है अब पूजन को स्वीकार करने की!\nवही बात बड़ी है--अर्चना का अधिकार; अर्चना का अवसर; अर्चना का बोध।\nअर्चना अधिकार मेरा।\nजो समझते हैं वे प्रार्थना से कुछ मांगते नहीं; उनकी प्रार्थना में मांग नहीं होती। वे प्रार्थना में प्रार्थी नहीं बनते। वे प्रार्थना में सिर्फ आनंदमग्न होते हैं, उत्सव मनाते हैं जीवन का। जल रहा दीपक किसी के, प्यार का आधार पाकर!\nउसने पुरस्कार दे ही दिए हैं; तुम उसके बिना एक क्षण नहीं हो सकते। वह बरसा ही रहा है तुम पर जीवन। वह तुम्हारी जीवन-वर्तिका को जला रहा है। वही तो जल रहा है तुम में। वही तो चल रहा है तुम में। वही तो बोल रहा है तुम में। वही तो सुन रहा है तुममें। उसके अतिरिक्त कोई यहां है नहीं। और तब फिर आंसू भी प्यारे हो जाते हैं।\nफिर कौन फिकिर करता है मुसकान की! आंसू भी मुस्कुराने लगते हैं, जब धन्यवाद की यह समझ आ जाती है।\nवे अभिशाप को भी सजा लेते हैं, छाती से लगा लेते हैं। वे अभिशाप को भी सिर-माथे रख लेते हैं।\nउसी के प्यार का आधार तो तुम्हारे दीपक को जला रहा है। अब और न मांगो। अब यह मत कहो कि क्या कभी मेरी पूजा-प्रार्थना भी स्वीकार होगी! स्वीकार हो ही गई। स्वीकार पहले हो गई, तब तो तुम पूजा कर सके, तब तो तुम प्रार्थना कर सके। उसने तुम्हें पहले ही पुकार लिया, तभी तो तुम पुकार सके। उसने तुम्हें पहले ही चुन लिया, तब तो तुम झुक सके; अन्यथा तुम्हारी सामर्थ्य कहां थी?\nऔर मत समझो अपने को दीन और दुर्बल। इतना बड़ा अधिकार तुम्हारा है। प्रार्थना का, और क्या चाहिए? और कैसा बल चाहिए? इसी अधिकार में तो सारा मोक्ष छिपा है। यही अधिकार का बीज तो एक दिन मोक्ष बन जाएगा। मत चिंता करो दुर्बलता की और मत चिंता करो काम की, लोभ की, अहंकार की। तुम प्रार्थना में डूबो--अहंकार भी जाएगा, काम भी जाएगा, लोभ भी जाएगा। उल्टी बातें मत करो। तुम यह मत कहो कि पहले लोभ जाए, काम जाए, अहंकार जाए, तो मैं प्रार्थना करूंगा। तब तो प्रार्थना कभी न हो सकेगी।\nमैं तुम्हें कुछ और ही कहता हूं। मैं उल्टी ही बात कहता हूं। मैं कहता हूं: प्रार्थना करो, अहंकार भी जाएगा, लोभ भी जाएगा, मोह भी जाएगा; ये शर्तें नहीं हैं, जो प्रार्थना करने के लिए पहले पूरी करनी हों। यह तो वैसा ही पागलपन हो जाएगा कि कोई कहे कि पहले अंधेरा हटाओ, फिर दीया जलेगा।\nनहीं-नहीं पहले दीया जलाओ, अंधेरा तो दीए के जलते ही मिट जाता है।


Devoleena Bhattacharjee lashes out at Jasmin Bhasin tweet viral ps - BB-14: देवोलीना भट्टाचार्जी ने जैस्मिन को लेकर किया ट्वीट- घमंड चकनाचूर होने में देर नहीं लगती मिस भसीन\nBB-14: देवोलीना भट्टाचार्जी ने जैस्मिन को लेकर किया ट्वीट- 'घमंड चकनाचूर होने में देर नहीं लगती मिस भसीन'\nजैस्मिन (Jasmin Bhasin) की इस हरकत से सिर्फ सलमान खान ही नहीं, बल्कि तमाम टीवी सितारे और एक्स बिग बॉस कंटेस्टेंट भी काफी नाराज लग रहे हैं. बीते वीकेंड का वार को लेकर अब बिग बॉस 13 की कंटेस्टेंट देवोलीना भट्टाचार्जी (Devoleena Bhattacharjee) ने भी एक ट्वीट किया है.\nLast Updated: January 4, 2021, 8:41 AM IST\nमुंबईः बिग बॉस 14 (Bigg Boss 14) में बीते दिनों जैस्मिन भसीन (Jasmin Bhasin) और राखी सावंत के बीच जमकर बहसबाजी देखने को मिली. दोनों ने एक-दूसरे को बातें सुनाने में कोई कसर नहीं छोड़ी. दोनों के बीच की लड़ाई खत्म होने का नाम ही नहीं ले रही है. बीते वीकेंड का वार में राखी-जैस्मिन की लड़ाई को लेकर होस्ट सलमान खान (Salman Khan) ने भी नाराजगी जाहिर की और जैस्मिन भसीन की जमकर क्लास लगाई. दरअसल, राखी सावंत (Rakhi Sawant) के साथ झगड़े में गलती से जैस्मिन से राखी की नाक चोटिल हो गई थी. लेकिन, जैस्मिन को लगा की राखी नाटक कर रही हैं.\nऐसे में वीकेंड का वार में सलमान खान ने जैस्मिन भसीन को खूब खरी-खोटी सुनाई और राखी सावंत से माफी मांगने को कहा. जैस्मिन ने राखी से माफी मांगी और इस दौरान काफी इमोशनल भी हो गईं. लेकिन, जैस्मिन की इस हरकत से सिर्फ सलमान खान ही नहीं, बल्कि तमाम टीवी सितारे और एक्स बिग बॉस कंटेस्टेंट भी काफी नाराज लग रहे हैं. बीते वीकेंड का वार को लेकर अब बिग बॉस 13 की कंटेस्टेंट देवोलीना भट्टाचार्जी (Devoleena Bhattacharjee) ने भी एक ट्वीट किया है.\nFinally...i lobed the weekend ka vaar... #bb14 Ghamand chaknachur hone mein deir nahi lagti miss bhasin @BiggBoss\nअपने ट्वीट में देवोलीना ने जैस्मिन भसीन को खूब खरीखोटी सुनाई है. देवोलीना ने लिखा- 'आखिरकार...मुझे वीकेंड का वार पसंद आया. घमंड चकनाचूर होने में देर नहीं लगती मिस भसीन.' देवोलीना के ट्वीट से साफ जाहिर होता है कि उन्हें भी राखी सावंत और जैस्मिन के बीच का झगड़ा पसंद नहीं आया और बाकी के स्टार्स की ही तरह वह भी इस लड़ाई में राखी के साथ हैं.\nबता दें, बीते वीकेंड का वार में सलमान खान ने राखी और जैस्मिन की लड़ाई का वीडियो प्ले किया था. जिसमें जैस्मिन, राखी की नाक को लेकर उनका मजाक उड़ाती दिखी थीं. वीडियो में जैस्मिन राखी से कहती हैं कि तुम्हारी नाक टूटकर गिर जाएगी. इस पर राखी भी बुरी तरह भड़क जाती हैं.


दुनिया का सबसे बड़ा जानवर, इतना बड़ा कि इसके सामने हाथी भी बौना नजर आए, यह जानवर अंटार्कटिक ब्‍लू व्‍हेल है. यह वो स्‍तनधारी जीव है, यह धरती पर इकलौता ऐसा जानवर है जो आकार में हर जानवर को पीछे छोड़ देता है.ब्‍लू व्‍हेल को वजन करीब 400,000 पौंड होता है यानी 33 हाथियों के वजन के बराबर एक व्‍हेल होती है. इसकी लंबाई कितनी है यह जानकर आपके होश उड़ जाएंगे. एक व्‍हेल की लंबाई 98 फीट होती है इसका दिल किसी छोटी कार जितना बड़ा होता है |\nआपको जानकर हैरानी होगी कि ब्लू व्हेल का आकार डायनासोर से भी बड़ा पाया गया है. डायनासोर के सबसे बड़े कंकाल की लम्बाई 27 मीटर के करीब बताई जाती है लेकिन ब्लू व्हेल का आकार 30 मीटर या इस से भी बड़ा हो सकता है. ब्लू व्हेल के जीभ का वजन एक हाथी के बराबर होता है. ब्लू व्हेल की खोपड़ी की लम्बाई 5.8 मीटर मापी गई हैब्‍लू व्‍हेल न सिर्फ धरती पर सबसे बड़ा जानवर है बल्कि इस जानवर की आवाज भी दुनिया में सबसे तेज है.\nब्‍लू व्हेल की आवाज किसी जेट इंजन से भी ज्‍यादा तेज है. एक जेट इंजन 140 डेसीबल की ध्‍वनि ही पैदा कर सकता है जबकि ब्‍लू व्‍हेल एक बार में 188 डेसीबल तक की ध्‍वनि पैदा कर सकती है. इसकी धीमी आवाज को भी सैंकड़ों मील दूर से सुना जा सकता है.\nजतिंगा (पक्षियों की सामूहिक आत्महत्त्या होती हे यहाँ )


घातक कोरोना वायरस से निपटने की क्या है तैयारी, स्वास्थ्य मंत्री ने लिया जायजा - Ministers reviews current status and actions for prevention and management of novel coronavirus - AajTak\nघातक कोरोना वायरस से निपटने की क्या है तैयारी, स्वास्थ्य मंत्री ने लिया जायजा\nनोवेल कोरोना वायरस के प्रबंधन के लिए उठाए जाने वाले कदमों और तैयारियों पर उच्च स्तरीय मंत्री समूह निगरानी रखेगा.\nकोरोना वायरस का नाम COVID-19 (फाइल फोटो)\nनई दिल्ली, 13 फरवरी 2020, अपडेटेड 22:38 IST\nस्वास्थ्य मंत्री डॉ. हर्षवर्धन कर रहे हैं हर दिन मॉनिटरिंग\nटेस्ट के लिए भेजे गए 1,671 सेम्पल में3पाए गए पॉजिटिव\nकोरोना वायरस के खतरे को लेकर केंद्र सरकार बहुत सतर्क है. प्रधानमंत्री नरेंद्र मोदी के निर्देश पर एक उच्च स्तरीय मंत्री समूह (GOM) बनाया गया है. यह समूह देश में नोवेल कोरोना वायरस के प्रबंधन के लिए उठाए जाने वाले कदमों और तैयारियों पर निगरानी रखेगा और वक्त-वक्त पर स्थिति की समीक्षा करेगा. नोवेल कोरोना वायरस को विश्व स्वास्थ्य संगठन ने COVID-19 का नाम दिया है.\nGOM की दूसरी बैठक गुरुवार को दिल्ली में हुई. स्वास्थ्य मंत्री डॉ हर्षवर्धन की अध्यक्षता में हुई इस बैठक में नागरिक उड्डयन मंत्री हरदीप पुरी, विदेश मंत्री डॉ एस जयशंकर, जहाजरानी मंत्री मनसुख मांडविया और स्वास्थ्य राज्य मंत्री अश्विनी कुमार चौबे ने शिरकत की. GOM की पहली बैठक3फरवरी को हुई थी.\nये भी पढ़ें- निर्भया के गुनहगार कर रहे 'जेल में एन्जॉय', वकील की दलील सुनकर भड़क गए एपी सिंह!\nगुरुवार को हुई बैठक में COVID-19 पर GOM के सामने प्रेजेंटेशन दिया गया. केरल से तीन पॉजिटिव मामलों पर ताजा स्थिति की जानकारी भी GOM के सदस्यों को दी गई. साथ ही ये भी बताया गया कि COVID-19 रोग के प्रबंधन में क्या ऐहतियाती कदम और उपाय उठाए गए. इसमें चीन से आने वाले सभी यात्रियों के वीजा को अस्थायी तौर पर निलंबित करने जैसी यात्रा एडवाइजरी भी शामिल हैं.\nCOVID-19 टेस्ट नेगेटिव\nGOM को दो पृथक केंद्रों के बारे में भी बताया गया जहां वुहान (चीन) से निकाल कर लाए गए 645 लोगों को रखा गया है. इन कैम्पों के रखरखाव की जिम्मेदारी सशस्त्र सेनाओं और इंडो तिब्बत बार्डर पुलिस (ITBP) को सौंपी गई है. यहां रखे गए सभी लोगों की हर दिन जांच की जा रही है. GoM को बताया गया कि यहां सभी लोगों का COVID-19 टेस्ट निगेटिव आया है.\nये भी पढ़ें- कोरोना से चीन में 1300 से ज्यादा लोगों की मौत, क्रूज पर 3711 लोग फंसे\nग्रुप ऑफ मिनिस्टर्स को ये भी बताया गया कि अभी तक 2,315 फ्लाइट्स के 2,49,447 यात्रियों की स्क्रीनिंग की जा चुकी है. 21 हवाई अड्डों, अंतरराष्ट्रीय समुद्री पोर्टस और बॉर्डर एंट्रीज (खास तौर पर नेपाल) पर यात्रियों की स्क्रीनिंग की जा रही है. चीन, हांगकांग, सिंगापुर और थाईलैंड के अलावा जापान और दक्षिण कोरिया से आने वाली सभी फ्लाइट्स की स्क्रीनिंग की जा रही है.\nये भी पढ़ें- Coronavirus: प्रेग्नेंट महिलाओं से बच्चों को नहीं होता कोरोना का संक्रमण\nइनके अलावा 34 राज्यों/केंद्र शासित प्रदेशों में सामुदायिक निगरानी के तहत 15,991 लोगों को रखा गया है. टेस्टिंग के लिए जो 1,671 सेम्पल भेजे गए उनमें से सिर्फ3पॉजिटिव पाए गए. ICMR के नेशनल इंस्टीट्यूट ऑफ वायरोलॉजी (NIV), पुणे को COVID-19 के निदान के समन्वय के लिए नोडल सेंटर बनाया गया है. 14 क्षेत्रीय लेबोरेट्रीज को भी सक्रिय और मानकीकृत किया गया. यहां सेम्पल टेस्ट किए जा रहे हैं.\nप्रेस ब्रीफिंग का आयोजन\nमंत्री समूह को बताया गया कि पर्सनल प्रोटेक्शन इक्विपमेंट (PPE) और N-95 मास्क पर्याप्त संख्या में उपलब्ध हैं. साथ ही सभी राज्यों/केंद्र शासित प्रदेशों में स्थिति पर निगरानी रखी जा रही है. सचिव (HFW) के अलावा केंद्रीय स्वास्थ्य मंत्री और कैबिनेट सचिव हर दिन उठाए जाने वाले कदमों और तैयारियों की समीक्षा कर रहे हैं. दिन में 24 घंटे सक्रिय रहने वाला कंट्रोल रूम (011-23978046) शुरू किया गया है.\nलोग क्या सावधानियां बरतें, इसके लिए प्रिंट, इलेक्ट्रॉनिक और सोशल मीडिया को सामग्री भेजी जा रही है. स्वास्थ्य और परिवार कल्याण मंत्रालय हर दिन लोगों को अपडेट रखने के लिए प्रेस ब्रीफिंग का आयोजन कर रहा है.\nगुरुवार को हुई बैठक में प्रीति सूदन सचिव (HFW), विदेश सचिव हर्ष वर्धन श्रिंगला, सचिव नागरिक उड्डयन प्रदीप सिंह खरोला, विशेष सचिव (स्वास्थ्य) संजीव कुमार, डीजीएफटी अमित यादव, अतिरिक्त सचिव जहाजरानी संजय बंदोपाध्याय, अतिरिक्त सचिव गृह मंत्रालय अनिल मलिक, संयुक्त सचिव स्वास्थ्य मंत्रालय लव अग्रवाल मौजूद रहे. इनके अलावा सेना, ITBP के अधिकारी भी बैठक में शामिल हुए.


Dwarka Parichay News - Info Services: 2015\nLabels: City Hulchal, Classical Dance, Dance-Music, News-Events\nफिल्म ‘शिवाय’ का फर्स्ट शेड्यूल पूरा हो चुका है। अजय देवगन की फिल्म का फर्स्ट लुक भी आउट हो चुका है। बता दें कि अजय देवगन न सिर्फ इस फिल्म में मुख्य किरदार में हैं, बल्कि फिल्म के डायरेक्टर और प्रोडूयसर भी हैं। उनकी ये फिल्म अगली दीवाली पर रिलीज़ होगी। इस फिल्म में अजय देवगन सुपर हीरो टाइप रोल कर रहे हैं जो फिल्म की हीरोइन साएशा सैगल की मदद करता है।\nबॉलीवुड की सुपरहिट फिल्म सिंघम में नज़र आनेवाली एक्ट्रेस काजल अग्रवाल बहुत जल्द बॉलीवुड फिल्म इंडस्ट्री में रिएंट्री करेंगी, दीपक तिजोरी की फिल्म दो लफ्जों की कहानी केसाथ। साउथ की ये मोस्ट ब्यूटीफुल एक्ट्रेस इस फिल्म में पहली बार मिस्टर चार्ल्स यानी कि रणदीप हुड्डा के साथ सिल्वर स्क्रीन शेयर करती नज़र आएंगी। बता दें कि इस फिल्म मेंरणदीप हुड्डा बॉक्सर का किरदार निभाते नज़र आएंगे, जो फिल्म में एक अंधी लड़की के प्यार में पागल हो जाते हैं और उस लड़की का किरदार काजल निभा रही हैं। सूत्रों से मिलीजानकारी के अनुसार ये फिल्म4मार्च 2016 को रिलीज़ होगी.\nLabels: Celebrity, Entertainment, Film, Film - TV, Film release\nहाल ही में 'स्माइल इंटरनेशनल फिल्म फेस्टिवल फॉर चिल्ड्रन एंड युथ' के एडवाइजरी अधिकारी बने तिग्मांशु धूलिया बच्चों पर आधरित और बच्चों के लिए फिल्म बनाना चाहते हैं। हमारे देश में 90 फीसदी लोगों की तनख्वा आज भी 10000 से कम है। उन लोगों के लिए एक फिल्म के खातिर 250 से 300 रुपए खर्च करना बजट से बाहर हो जाता है।भारत में फिल्मों की कामयाबी उनके बॉक्स ऑफिस कलेक्शन को देखर तय की जाती है। फिल्मों को केवल फिल्म फेस्टिवलों में प्रदर्शित करने से केवल तारीफ़ हासिल होती है लेकिन वो फिल्म लोगों तक पहुचने में चूक जाती है। इन सब बातों पर नज़र रखते हुए 'स्माइल इंटरनेशनल फिल्म फेस्टिवल फॉर चिल्ड्रन एंड युथ' ने सामाजिक संदेशों वाली 50 इंडिपेंडेंट फीचर फ़िल्में, शार्ट फ़िल्म और डोक्युमेंटरी फिल्म को बच्चों के लिए प्रदर्शित करने का फैसला लिया है।\nइस बारे में बताते हुए तिग्मांशु धूलिया ने कहा है, 'यह बहुत दुःख की बात है की आज भी बच्चों के लिए जो फ़िल्में बनती है उनकी टिकटें काफी महंगी रहती हैं जिनके कारण फिल्म टारगेट ऑडियंस तक नहीं पहुंच पाती है। बच्चों को मीनिंगफुल सिनेमा पसंद है लेकिन टिक्कों के दाम ज्यादा रहने से वो फिल्में नहीं देख पाते हैं। मै कुछ ऐसी फ़िल्में बनाना चाहता हूँ जिसका बच्चें लाभ उठा सकें और वो उनके बजट में भी हो ".\nPublished by Dwarka Parichay at 7:51:00 PM Links to this post\nLabels: Dwarka schools, News-Events Dwarka, News-Events Dwarka schools, Shanti Gyan International School\nअनूप सोनी - (क्राईम फाईल और बिग मैजिक होस्ट)ने प्रेमबाबू शर्मा को बताया मैंने अभी जी सरजी में काम शुरू किया है। यह बिग मैजिक पर एक काॅमेडी व्यंग्य है। नया वर्ष जल्द ही आने वाला है, इसलिए नये साल पर मेरा रिजाॅल्यूशन मेरे काॅमिक कौशल को निखारना और आगामी वर्ष में इस विधा में और गहराई तक जाना रहेगा।\nगौरव गेरा - मैं नये वर्ष में किसी भी प्रकार के रिलाॅल्यूशन लेने में विश्वास नहीं करता। हालांकि, चुटकी और शाॅपकीपा का खुद का दिमाग है और उन्होंने पहले ही अपने रिजाॅल्यूशन के बारे में योजना बनाना आरंभ कर दिया है। चुटकी इस वर्ष छुट्टियों पर जाने की योजना बना रही है। उसकी गोवा से शुरूआत कर अपने आसपास कुछ फिरंगियों से घिरे रहने की योजना है। जबकि शाॅपकीपा 2016 में शीर्ष कुक बनने की योजना बना रहा है।\nवरुण बडोला - नये साल पर मेरा संकल्प अपने सपनों को पूरा करने और ऐसे काम करने पर फोकस करना रहेगा जिन्हें समय की कमी या फिर अन्य कारणों की वजह से करने में मुझे झिझक होती थी। मेरी संगीत में काफी रुचि है और मैं इसे काफी समय दूंगा। मुझे बाइक्स चलाना भी पसंद है, और मैं आने वाले वर्ष में इसे एक गंभीर शौक बनाने की योजना के लिए काफी उत्साहित हूं।\nकविता कौशिक - मेरे लिये, वास्तव में परिवार से ज्यादा महत्वपूर्ण और कुछ नहीं है और इस वर्ष मैंने ज्यादा से ज्यादा समय अपने परिवार के साथ बताने की योजना बनाई है। कई बार पूरे साल काम की प्रतिबद्धताओं के कारण, उनके लिए समय निकाल पाना कठिन हो जाता है लेकिन मुझे आशा है कि इस साल मैं इसे बदलूंगी।\nकमल माड्ल सी0 सै0 स्कूल, मोहन गार्डन, नई दिल्ली ने क्रिसमस की पूर्व संध्या पर विद्यालय के प्रागंण में वार्षिकोत्सव व पारितोषिक वितरण समारोह ‘अनुभूति‘ का आयोजन कर दर्शकों को प्रकृति की गोद में कुछ क्षण व्यतीत करने का अहसास प्रदान किया। कार्यक्रम की मुख्य अतिथि मोनिका भारद्वाज, आई.पी.एस. अतिरिक्त उप-आयुक्त, दिल्ली पुलिस व विशिष्ट अतिथि ओमवती मलिक, सहायक पुलिस आयुक्त ने चेयरमैन वी.पी. टंडन, प्रधानाचार्या श्रीमती वंदना, वाइस चेयरमैन हर्ष टंडन व श्रीमती आकांक्षा के आमंत्राण पर मंगलदीप प्रज्जवलित कर कार्यक्रम का शुभारम्भ किया।\nइस अवसर पर विद्यालय प्रबंधन समिति के सदस्यों द्वारा पुष्प-गुच्छो व स्मृति-चिन्हों के साथ गणमान्य अतिथियों का स्वागत किया गया। संगीत की धुन पर थिरकते बाल कलाकारों ने ‘गणेश स्तुति‘ के माध्यम से दर्शकों को आध्यात्मिक रंगों से सराबोर कर दिया। योग के आसन की विभिन्न मुद्राओं में भावी योग गुरूओं ने भावी स्वस्थ व स्वच्छ भारत की परिकल्पना को बल दिया। शैक्षिक सत्रा 2014-15 के शैक्षिक व सह - शैक्षिक क्रियाकलापों व उपलब्धियों का विवरण हर्ष टंडन ने अपने सम्बोधन में प्रस्तुत किया। विद्यालय की वार्षिक पत्रिका ‘संकल्प -2014-15‘ का विमोचन मुख्य अतिथि ने अन्य गणमान्य अतिथियों के साथ किया।\nइस अवसर पर शैक्षिक व सहशैक्षिक क्रियाकलापों में उत्कृष्ट प्रदर्शन करने वाले छात्रा/छात्राओं को भी सम्मानित किया गया। मुख्य अतिथि ने अपने सम्बोधन में इस प्रकार के कार्यक्रमों के महत्व व सार्थकता का उल्लेख करते हुए बच्चों के अनुशासित व सफल जीवन के लिए अभिभावकों की भूमिका को रेखांकित किया।\nकार्यक्रम के विशेष आकर्षण ‘अनुभूति‘ के माध्यम से अभिनेताओं ने प्रकृति के पाँचों तत्वों को मंच पर अपने अभिनय से सजीव कर दर्शकों को प्रकृति के संरक्षण का सन्देश दिया। विद्यालय की प्रधानाचार्या श्रीमती वन्दना ने अपने संक्षिप्त सम्बोधन में इस कार्यक्रम को सफल बनाने के लिए गणमान्य अतिथियों , अभिभावकों , विद्यालय परिवार व बच्चों के प्रति आभार प्रकट किया व भविष्य में भी इसी प्रकार के सहयोग की अपेक्षा की।\nकमल माड्ल सी0 सै0 स्कूल के वार्षिकोत्सव में वी.पी.टंडन, वन्दना टंडन, हर्ष टंडन व आकांक्षा टंडन की उपस्थिति में मुख्य अतिथि डी.सी.पी. मोनिका भारद्वाज वार्षिक पत्रिका का विमोचन करते हुए। कमल माड्ल सी0 सै0 स्कूल के वार्षिकोत्सव में वी.पी.टंडन, वन्दना टंडन, हर्ष टंडन व आकांक्षा टंडन की उपस्थिति में मुख्य अतिथि डी.सी.पी. मोनिका भारद्वाज बच्चों को पुरस्कृत करते हुए।\nकमल माड्ल सी. सै. स्कूल, मोहन गार्डन, नई दिल्ली में वार्षिकोत्सव कार्यक्रमों की श्रृंखला के दूसरे दिन प्राइमरी वर्ग ने अपने रंगारंग कार्यक्रम ‘धरोहर‘ के माध्यम से दर्शको को भारतीय संस्कृति में झांकने का अवसर प्रदान किया। मुख्य अतिथि नरेश बाल्यान, एम. एल ए. ने मंत्रोंच्चारण के बीच मंगलदीप प्रज्जवलित कर कार्यक्रम का शुभारम्भ किया। विद्यालय के चेयरमैन वी.पी.टंडन व प्रधानाचार्या वन्दना टंडन ने गणमान्य अतिथियों का फूलों से स्वागत करते हुए स्मृति-चिन्ह प्रदान किए।\nकार्यक्रम की प्रथम प्रस्तुति ‘सरस्वती वंदना‘ में लय-ताल पर नृत्य करते बाल कलाकारों ने माँ सरस्वती की सुन्दर झांकी प्रस्तुत की। भारतीय संस्कृत के अभिन्न अंग योग के कठिन आसनो को सहजता के साथ करते हुए बच्चों ने दर्शकों को अपनी ओर आकर्षित किया।\nकार्यक्रम में सबसे अधिक वाहवाही लघु नाटिका ‘माता-पिता -जीवन्त देवी-देवता‘ ने लूटी। लघु नाटिका ने वर्तमान में अभिभावकों व बच्चों के रिश्तों में आई कटुता व इसके निवारण को प्रभावी ढंग से रखा। इस अवसर पर शैक्षिक व सहशैक्षिक क्रिया-कलापों में उत्कृष्ट प्रदर्शन करने वाले छात्रा/छात्राओं को गणमान्य अतिथियों ने सम्मानित किया।\nशैक्षिक-निदेशिका श्रीमती आकांक्षा ने विद्यालय द्वारा शैक्षिण-सत्रा -2014-15 में अर्जित उपल्बधियों का विवरण प्रस्तुत करते हुए भावी योजनाओं व लक्ष्यों का उल्लेख किया। मुख्य अतिथि ने अपने संक्षिप्त सम्बोधन में विद्यालय प्रबंधन समिति को अल्प समय में विद्यालय को शीर्ष पर ले जाने के लिए बधाई दी संगीतमय प्रस्तुति ‘भगवान कृष्ण‘ में कलाकारों ने अपनी-भाव भंगिमाओं, नृत्य व अभिनय से दर्शकों का मनमोह लिया। कार्यक्रम के अन्त में विद्यालय के वाइसचेयरमैन हर्ष टंडन ने अतिथियों, अभिभावकों, विद्यालय परिवार व बच्चों के अविस्मरणीय सहयोग के लिए आभार प्रकट किया।\nLabels: Annual Day, Dwarka schools, Kamal Model School, News-Events Dwarka, News-Events Dwarka schools, Vandana International School\nहम रामोजी फिल्मसिटी हैदराबाद में शूटिंग कर रहे हैं जो लंबे समय से मेरा अपना शहर है। सीता की भूमिका निभाना आसान नहीं है। अपनी भाषा से लेकर अपने हावभाव तक मुझे बहुत कुछ ध्यान में रखना पड़ता है। मैं अपना फोकस हाई रखने के लिये मेडिटेशन भी कर रही हूं। मैं सीता पर बहुत सी किताबें पढ़ रही हूं और उन पर अपनी रिसर्च भी कर रही हूं। यह शो मुझे अपनी जड़ों से जोड़ रहा है और मुझे इससे ज्यादा कुछ नहीं चाहिये।\nलोग टीवी से फिल्मों की तरफ आते हैं और आप फिल्मों से टीवी की तरफ आयीं? क्या यह सही फैसला है?\n‘‘सिया के राम’ अब तक का मेरा सबसे महत्वाकांक्षी प्रोजेक्ट है। स्टार प्लस और ट्राएंगल फिल्म कंपनी के साथ शुरुआत करना किसी के लिये भी सपना हो सकता है और मैं खुश हूं कि उन्होंने मुझे चुना। मैं खुशकिस्मत रही हूं कि मुझे ऐसी शुरुआत मिली जो सबको नहीं मिलती। एक कलाकार के तौर पर आपको ऐसे प्रोजेक्ट चाहिये होते हैं जो आपको कई स्तरों पर चुनौती दे सकें। फिल्में हों या टीवी, मैं अच्छा काम करना चाहती हूं और दुनिया को अपनी प्रतिभा दिखाना चाहती हूं। इसके लिये सिया के राम से बेहतर मंच नहीं हो सकता।\nइस भूमिका को निभाने की चुनौतियां क्या हैं?\nसबसे बड़ी चुनौती तो सीता की तरह होना है। वह एक आदर्श महिला, अपने मां बाप की एक आदर्श बेटी और आदर्श पत्नी थीं। सीता जैसे होने के लिये और उसे समझने के लिये मैं काफी मेहनत कर रही हूं, जिससे किरदार में वास्तविकता झलके।\nऐसा क्यों लगता है कि सीता आज की महिलाओं के लिये प्रासंगिक हैं?\nआज जब लोग महिला सशक्तीकरण, लड़कियों की शिक्षा और समानता की बात कर रहे हैं तो हमें पीछे जाकर यह देखने की जरूरत है कि ये मूल्य हमेशा से हमारे समाज का हिस्सा रहे हैं। जहां ज्यादातर लोग सीता को भद्र महिला के रूप में जानते हैं। कम ही जानते हैं कि वह वाकई किस तरह की थीं। सीता शिक्षा में विास करती थीं और हमेशा अपने विचार रखती थीं। वह अपने विचारों पर अडिग थीं और समानता के पक्ष में थीं जैसे कि आज की ज्यादातर स्वतंत्र और प्रगतिशील महिलाएं होती हैं। आज की महिला के लिये पूरा आसमान उसका है। वे काम कर रही हैं और अपनी जिंदगी का लुत्फ ले रही हैं। सीता आज के समय में भी प्रासंगिक हैं और हम सीता की प्रेरक कहानी को आज की महिलाओं के सामने पेश कर उनका सम्मान करना चाहते हैं। आज की महिलाएं सिया के राम से कई स्तरों पर जुड़ाव महसूस करेंगी।\nLabels: Entertainment, Film - TV, Interview\nअक्सर सियासतदां / राजनेता अपनी सियासी बात को प्रभावशाली बनाने के लिए उर्दू शेर-ओ-शायरी का प्रयोग करते हैं। लेकिन शायरों को सियासतदानों / राजनेताओं से किया शिकायत है, क्या दर्द है और वो उनसे किया अपेक्षा करते हैं, यह जानना बहुत दिलचस्प होगा। आज हम ऐसे ही कुछ शायरों के चुनींदा शेर पेश कर रहे हैं जो सियासत और सियासतदानों से मुख़ातिब हैं।\nन मंदिर से रग़बत , न मस्जिद से उलफ़त\nइबादत की बातें हैं , सियासत की बातें\nरग़बत-लगाव , उलफ़त -प्रेम\nअपनी उर्दू तो मोहब्बत की ज़बान थी प्यारे\nअब सियासत ने उसे जोड़ दिया मज़हब से\n---राजेंदर पाल सिंह सदा अम्बालवी\nजाने कब इसमें हमें आग लगानी पड़ जाये\nहम सियासत के जनाज़े को ,चिता कहते हैं\nतुम्हारी मेज़ चांदी की , तुम्हारे जाम सोने के\nऐसे -वैसे कैसे- कैसे हो गए\nकैसे -कैसे ऐसे-वैसे हो गये\nखेलना जब उनको तूफानों से आता ही न था\nफिर वो हमारी कश्ती के नाखुदा क्यों बन गए ?\n-- अफ़सर मेरठी इस नए दौर में देखें हैं वो रहज़न हमने\nजो बहारों को गुलसिताँ से चुरा ले जाएँ\nरहज़न -लुटेरा, गुलसिताँ -बाग़\nज़रा इतना तो फ़रमा दे कि मंज़िल की तमन्ना में भटकते हम फिरेंगे, ऐ अमीरे -कारवाँ , कब तक ?\nअमीरे -कारवाँ- -कारवां का लीडर\n--फ़ना कानपुरी ये शाख काटी , वो शाख काटी , इसे उजाड़ा , उसे उजाड़ा\nयही है शेवा जो बाग़बाँ का ,तो हम गुलसिताँ से जा रहे हैं\nशेवा -रीति -नीति , बाग़बां -माली / लीडर ,शाख=टहनी\nक़ौम का ग़म लेकर दिल का ये आलम हुआ\nयाद भी आती नहीं अपनी परेशानी मुझे\n--ब्रिज नारायण चकबस्त लखनवी नशेमन के लुट जाने का ग़म होता, तो क्या ग़म था यहां तो बेचने वालों ने , गुलशन ही बेच डाला है\nनशेमन -घर / घोंसला , गुलशन -बाग़\nबफ़ैज़े -मसलेहत, ऐसा भी होता है ज़माने में\nकि रहज़न को अमीरे -कारवां कहना पड़ता है\nबफ़ैज़े -मसलेहत-दुनियादारी के कारण , अमीरे -कारवां-लीडर\n--जगन्नाथ आज़ाद ये इन्क़िलाबे -दौरे -ज़माना तो देखिये\nमंज़िल पे वो पहुंचे, जो शरीके-सफ़र न थे\nइन्क़िलाबे-दौरे-ज़माना =समय की विडम्बना\nशरीके -सफ़र= सफ़र में शामिल\nजितना मल्लाह का डर है मुझको\nउतना तूफ़ान का डर नहीं है\n--ज़फ़र इक़बाल रोने वालों की हंसी को, पहले वापस लाइये\nशौक़ से फिर जश्ने -आज़ादी मनाते जाइये\nअब बर्क़ , नशेमन को मेरे फूंक दे , लेकिन\nगुलशन की तबाही मुझे मंज़ूर नहीं है\nबर्क़ -बिजली , नशेमन-घर ,घोंसला\n--हफ़ीज़ जालंधरी न मंदिर से रग़बत , न मस्जिद से उलफ़त\nLabels: Creativity, RAIS SIDDIQUI\nIndia beauty icon Ms Shahnaz Husain unveiled La Fiesta Magazine 2016 Calendar. In picture (from left to right) : Designer Shilpa Raina, Shahnaz Husain and Amit Kumar, Chief Editor La Fiesta Magazine in new delhi\nLabels: Launch, News-Events, Shahnaz Husain\nFancy Dress Competition organized by Mother's Pride\nMother's Pride Vivek Vihar, the most loved pre-school of Delhi NCR organisedaFancy Dress Competition as part of their stage exposure activity. The idea behind the entire event was to enhance the confidence and give the students of age 2-3 yrs an exposure to the stage and help them face the world confidently.\nMother's Pride offers its childrenaconducive environment to develop their social, emotional and cognitive aspects of personality. It also provide its children withacongenial atmosphere to uncover and polish their hidden talent.Children get the opportunity to overcome their social fears and become more confident and independent to face the world ahead of them.\nLabels: Fashion, News-Events, Talent\nबॉलीवुड के महानायक अमिताभ बच्चन के साथ की चाहत हर नए पुराने कालकार , निर्माताओं निर्देशकों में रहती है। वहीँ अमिताभ बच्चन भी नए कलकारों साथ काम करने को उत्सुकः रहते हैं। खबर यह है की तापसी पन्नू को अमिताभ बच्चन के साथ काम करने का मौका मिल गया है जिन्होंने फिल्म अक्षय कुमार की फिल्म 'बेबी' में छोटा ही सही लेकिन दमदार किरदार निभाया था।\nइस फिल्म में तापसी एक स्वतंत्र ख्यालों में रहने वाली युवा लड़की का किरदार निभाने वाली हैं। निर्देशक सुजीत सरकार अमिताभ के साथ सोशल सोशल थ्रिलर फिल्म बनाने जा रहे हैं उसमे तीन अदाकाराएं होंगी जिनमें से तापसी पहली अदाकारा के रूप में चुन लिया गया है। राष्ट्रीय पुरस्कार विजेता बंगाली फिल्म निर्माता अनिरुद्ध रॉय चौधरी की बॉलीवुड में बतौर निर्देशक पहली फिल्म होगी। हालांकि फिल्म का टाइटल अब तक तय नहीं किया गया है। फिल्म पूरी तरह दिल्ली में शूट की जाने वाली है जिसकी शूटिंग अगले साल के फरवरी महीने में शुरू होगी।\nशूजित सरकार से जुड़े सूत्र ने फिल्म में तापसी की एंट्री को कंफर्म करते हुए बताया है 'तापसी ने फिल्म के लिए एक महीने पहले ही हामी भर दी थी लेकिन तापसी ने अबतक इस फिल्म की स्क्रिप्ट नहीं पढ़ी है। फिल्म में मिले अपने किरदार को पाकर तापसी काफी खुश हैं। अमिताभ बच्चन ने तो फिल्म का सब्जेक्ट देखकर पहली ही हामी भर दी थी। अनिरुद्ध इस फिल्म के स्क्रिप्ट पर पिछले ढाई साल से काम कर रहे हैं और उन्हें अब भी2अदाकाराओं तलाश है।\nPublished by Dwarka Parichay at 9:28:00 AM Links to this post\nLabels: Chistmas Celebration, City Hulchal, News-Events, World Brotherhood Organization\nअजी रूठ कर अब कहां जाईयेगा.....झूमका गिरा रे बरेली के बाजार में कहने वाली अभिनेत्री साधना शिवदासानी अब नहीं रही! उनकी उम्र 73 साल थी। मुँह के कैंसर के बाद से वे काफी दिनों से बीमार थीं। उनकी कैंसर सर्जरी भी हुई थी। साधना शिवदासानी ने साठ और सत्तर के दशक कई फिल्‍मों में काम किया। साधना ने अपने करियर की शुरुआत 15 साल की उम्र में 1955 में आई राज कपूर की फिल्‍म ‘श्री420’ से की थी। इसके बाद उन्‍होंने आरजू, वो कौन थी, मेरे मेहबूब, असली-नकली, हम दोनों, मेरा साया, एक फूल दो माली, लव इन शिमला, वो कौन थी और ‘वक्‍त’ समेत करीब 35 फिल्मों में काम किया। करीना कपूर की मां और बीते ज़माने की अदाकारा बबिता साधना की चचेरी बहन हैं।\n2 सितंबर 1941 को कराची में जन्मी साधना ने मशहूर निर्देशक आर के नैयर से शादी की थी। बोलती सी आँखों वाली साधना को हिंदी फ़िल्मी दुनिया की पहली ‘फैशन आईकन’ माना जाता है। अपनी ख़ास अदा से अपने चाहने वालों को उन्होंने दीवाना बना दिया था। उनका हेयर स्टाइल भी उस ज़माने में खासा लोकप्रिय हुआ था, जो ‘साधना कट’ के नाम से मशहूर हुआ। उस दौर में फैशनेबल महिलाओं में ‘साधना कट’ बालों की जबरदस्त धूम रही। उनके हेयरस्टाइल के पीछे भी एक रोचक कहानी है। साधना सिंधी थिएटर में काफी बढ़ चढ़कर भाग लेती थी।\n1958 में उनका चयन एक ऑडिशन के जरिए उस वक्त की मशहूर सिंधी अभिनेत्री शीला रमानी की छोटी बहन के लिए किया गया। इस सिंधी फिल्म का नाम ‘अबाना’ था जो सुपरहिट रही और इसके बाद ही हिंदी सिनेमा के दरवाज़े उनके लिए खुल गए। इस वक्त साधना की उम्र 16 साल भी नहीं थी जब निर्माता-निर्देशक शशधर मुखर्जी ने उन्हें ‘लव इन शिमला’ के लिए साइन किया और उनके लुक को थोड़ा बदलने के लिए साधना को ब्यूटी पार्लर ले जाया गया। निर्देशक आरके नारायण चाहते थे कि साधना का चौड़ा माथा थोड़ा सा ढंक जाए! इसलिए उन्होंने हॉलीवुड की मशहूर अभिनेत्री और ‘ब्रेकफास्ट एट टिफनी’ की नायिका ऑड्रे हेपबर्न का ज़िक्र करते हुए कहा कि उनके माथे पर जिस तरह फ्रिंज हैं, वैसी ही कुछ लटें इनके माथे पर भी ला दो। क्योंकि, साधना को ‘ऑड्रे’ के बारे जानकारी नहीं थी! किसी के पूछने पर उन्होंने कहा कि ये ‘साधना कट’ है। इस तरह पूरे देश में ‘साधना कट’ की दिवानगी शुरू हो गई।\nPublished by Dwarka Parichay at 1:57:00 PM Links to this post\nPublished by Dwarka Parichay at 2:34:00 AM Links to this post\nLabels: Charity, CHILDREN, Christmas Celebrations, News-Events\nLabels: government, News-Events, Skill Development India, Talent, Useful Informations\nRajah Muzaffar Ali Indian filmmaker,afashion designer, with Mrs Shahnaz Husain beauty icon\nand her daughter Nelofar Currimbhoy inafunction in Siri Fort Auditorium in New Delhi\nLabels: Beauty, Fashion, News-Events, Shahnaz Husain\nmessage & cards for publishing at Dwarka Parichay\nPublished by Dwarka Parichay at 7:34:00 AM Links to this post\nPublished by Dwarka Parichay at 11:26:00 PM Links to this post\nLabels: Business News, Business Promotion, Finance, Loan\nदूरसंचार मंत्री श्री रवि शंकर प्रसाद ने नईं दिल्ली में आयोजित एसोचैम सच भारत कॉ न्फ्लुएंस एंड अवार्ड्स 2015 में कहा कि, भारत में लगभग 400 मिलियन इंटरनेट कनेक्शन हैं और आने वाले वर्शों में हमारा 500 मिलियन इंटरनेट कनेक्शन का आंकड़ा हासिल करने का लक्ष्य है। श्री रविशंकर प्रसाद ने 1.23 अरब की आबादी में, ऐसा जल्द होने वाला है कि जब सभी भारतीयों के पास मोबाइल फोन होंगे। श्री रवि शंकर प्रसाद, दूरसंचार मंत्री ने ˜सच भारतकॉ न्फ्लुएंस एंड अवार्ड्स 2015˜ पर सम्मेलन का उद्घाटन करने के दौरान यह बात कही। इस सम्मेलन का आयोजन एसोसिएशन चैम्बर्स ऑफ कॉमर्स एंड इंडस्ट्री ऑफ इंडिया (एसोचैम) द्वारा किया जाता है। श्रीमती मेनका संजय गांधी, प्रभारी मंत्री, महिला एवं बाल विकास विभाग, ने कहा,˜मेरे लिए आध्यात्मिकता का तात्पर्यं सिर्फ एक शब्द धर्म से है।˜ उन्होंने कहा, जब मैं युवा थी तो मुझे मां ने ˜लिटल मरमेड˜ नामक एक किताब दी थी और उन्होंने कहा था कि इस किताब में तुम्हे सबसे मूल्यवान सबक सीखने को मिलेगा और मैंने उससे सीखा कि जिस चीज को आप नहीं चाहते कि दूसरे आपके साथ करें, तो उसे दूसरे के साथ भी न करें। श्री सुनील कनोरिया, प्रेसिडेंट, एसोचैम ने कहा, हमें सबसे पहले नैतिकता और आध्यात्मिक परिवेश बनाने की जरूरत है।\nLabels: government, Internet, Internet Business, News-Events, Science, Telecommunication


जानिए किस शख्स ने दुनिया में सबसे पहली की थी सर्जिकल स्ट्राइक, जबाब छुपा है इस खबर में.... - Dainik Bhaskar | Uttar Pradesh News, UP Dainikbhaskar\nजानिए किस शख्स ने दुनिया में सबसे पहली की थी सर्जिकल स्ट्राइक, जबाब छुपा है इस खबर में….\nऐसा बताया जाता है कि रामायण त्रेतायुग में हुई थी.\nइसका मतलब है कि आज से लाखों वर्ष पहले रामायण का काल था. उस समय कितनी सभ्यता थी और कहाँ सभ्यता थी इसका अनुमान लगाना काफी मुश्किल है. त्रेतायुग के बाद द्वापरयुग आया है, जिसमें महाभारत होने के अंश हम सबको मिलते हैं.\nकई ज्ञानी लोग बताते हैं कि भारतवर्ष पर हर युग में हमले हुए हैं क्योकि यह देश हमेशा से ही दुश्मनों के निशाने पर रहा है. तो इसी तरह से हमारा इतिहास यह भी बताता है कि दुनिया का सबसे पहला सर्जिकल स्ट्राइक रामायण में ही हुआ है. हो सकता है कि और भी सर्जिकल स्ट्राइक हुए हों किन्तु अभी तक तो उसकी जानकारी हमारे पास नहीं है.\nतो आइये आज हम आपको बताते हैं रामायण की सर्जिकल स्ट्राइक के बारे में –\nरामायण की सर्जिकल स्ट्राइक –\nलंका जाने के लिए सभी चिंतित थे और तभी\nकहइ रीछपति सुनु हनुमाना,\nका चुप साधि रहयो बलवाना।।\nपवन तनय बल पवन समाना,\nबुधि विवेक विष्यान निधाना।।\nकवन सो काज कठिन जगमाही,\nजो नहि होइ तात तुम्हपाही।।\nराम काज लगि तव अवतारा,\nसुनतहि भयउ पर्वता कारा।।\nअर्थात- जामवंत ने कहा कि हे हनुमान जी सुनो, तुम कैसे चुप चाप बैठे हो. तुम तो पवन के समान चलने वाले हो पवन पुत्र हो. तुम्हारे पास तो बुद्धी, विवेक, और विज्ञान की खान है. जगत में ऐसा कौन सा कार्य है जिसे तुम नही कर सकते और फिर तुम्हारा तो जन्म ही भगवान श्री राम के कार्य हेतु हुआ है. उसी समय उनको अपने बल का स्मरण हो गया और वह सुनते ही अत्यन्त विशाल आकार के हो गये और भयंकर गर्जना करने लगे. और तब हनुमान, माता सीता की खोज के लिए श्रीलंका गये थे.\nइतिहास में सबसे पहला सर्जिकल स्ट्राइक –\nवैसे इससे पहले के इतिहास में विश्व में कई लोग अपनी धरती छोड़कर किसी और की धरती पर गये होंगे किन्तु जब रावण के द्वारा हनुमान जी की पूंछ में आग लगाई गयी थी तो उसके बाद हनुमान ने अपने देश की सीमा के बाहर जाकर विरोधी देश पर अकेले हमला किया था. हनुमान ने पूरी लंका को जलाकर राख कर दिया था. वैसे कुछ लोगों को लगेगा कि नहीं यह इतिहास का पहला सर्जिकल स्ट्राइक नहीं हो सकता है. तो चलिए उनको भी खुश कर देते हैं किन्तु यह एक ‘अकेले व्यक्ति’ द्वारा किया गया उस समय का पहला और शायद आज का भी पहला सर्जिकल स्ट्राइक होगा.\nतो रामायण की सर्जिकल स्ट्राइक ही हो सकती है दुनिया की सबे पहली सर्जिकल स्ट्राइक. इस ऐतिहासिक रामायण की सर्जिकल स्ट्राइक को भारतीय इतिहास में जरुर विशेष जगह मिलनी चाहिए.\nयह विषय वाकई शोध है कि क्या सर्जिकल स्ट्राइक जैसी चीज भारत ने विश्व को दी है?\nवैसे हनुमान ने अकेले जिस ताकत और शौर्य का परिचय देते हुए रामायण की सर्जिकल स्ट्राइक को पडोशी देश लंका में अंजाम दिया था, जो काबिले तारीफ था और है.\nये तंत्र-मन्त्र इतना शक्तिशाली है, इस पर PM भी लगा चुके है बैन!\nजम्‍मू-कश्‍मीर: NIA ने मुजाहिद्दीन के सरगना सलाउद्दीन के बेटे को किया गिरफ्तार


कबाड़खाना: आत्मा तक में ये चिपचिपाहट चली गई है लोगो\nआत्मा तक में ये चिपचिपाहट चली गई है लोगो\nहिंदी पट्टी में ये हत्या और ख़ून के दिन हैं. कुछ इस तरह ये दर्दनाक और भीषण और साज़िशी तरीके से सब हो रहा है कि 1992, 93 और 2002 भूलकर 2013 का यूपी दिखता है. 2014 के आम चुनाव में ख़ून से लथपथ जाता हुआ.\nहमारा मीडिया घिघियाया हुआ सा एक कोने में टुकुर टुकुर ताकता हुआ खड़ा था. लगता है उसके हाथ पांव फूले थे या फिर उसे क्या ये कहा गया कुछ देर तुम किनारे ही रहो. मीडिया की वो नोज़ फ़ॉर द न्यूज़ कहां गई जिसका ख़ूब डंका पीटा जाता है. नाज़ुक रिपोर्टिंग कितने उखड़े हुए और बेतरतीब और गैर एलर्ट अंदाज़ में की गई. कहते हो हम एक्टिविस्ट नहीं है तो मीडिया पर्सन तो बनो. कॉरपोरेट दबावों को जर्नलिज़्म कहते हो. मीडिया इथिक्स के झंडाबरदारों ने चिंता के लिए सुरक्षित ठिकाने खोज लिए हैं. हिंसा और इस बर्बर नंगई के ख़िलाफ़ एकजुट होना तो दूर बोलना ही मानो दूभर हुआ. क्या ऐसा करना संविधान और देश के सम्मान के ख़िलाफ़ होता. बस करो, रोको, मत मारो, लौट जाओ की आवाज़ों को खींचकर जैसे बहुत पीछे कहीं 1947 से पहले के किसी अंधकार में फेंक दिया गया है.\nएक अपील नहीं आई है. एक भी अपील किसी बड़े नेता की किसी भी पार्टी के किसी बड़े नेता की. दंगे रोकने के लिए कोई बैठक, पंचायत, शांति मार्च नहीं हुआ. देहात को घिनौनेपन में झोंक दिया गया है.\nएक देहात में हमारे एक गहरे मित्र का घर है. वो छुट्टियों में अपनी पत्नी और बच्चे के साथ घर आए हैं. मैं उनकी ख़ैरियत की कामना करता हूं और चिंतित हूं. वो फंसे हुए गले से कहते हैं कि बहुत सिलसिलेवार और तैयारी के साथ हमले हो रहे हैं. उनकी आवाज़ में हिंसा के कारणों को ठीक ठीक समझ पाने और नए ख़तरों को भांप लेने की चिंताएं हैं. और वो हिंदूवादी जुनून की डगमगाती और चूर छायाओं को देख पा रहे हैं. झपट का घिनौना विस्तार हो रहा है, क़ब्ज़ों की नई लड़ाइयां धर्म और जाति के विद्वेषों और नफ़रतों से लैस हैं.\nएक तरफ़ भूमंडलीय कॉरपोरेट अभियान और छोटे छोटे स्तरों पर आर्थिक और सामाजिक वर्चस्व पाने के लिए ख़ूरेज़ी. कमज़ोर तबकों की बेदख़ली के निर्णायक प्रोजेक्ट. यह देहात प्रोजेक्ट है. इसके कार्यकर्ता आपको दिखते नहीं है. ये एक फुसफुसाती हुई व्यवस्था है.\nदेहात एक सांप्रदायिक दबंगई के हवाले हो गया है और हर इलाके में उसका ख़ौफ़ फैला है. मास मीडिया के औजार, सांप्रदायिक वितृष्णा के नए और घातक हथियार बन गए हैं. फ़ेसबुक नीचताओं का अड्डा बनाया जा रहा है. सारी भावनाएं व्यर्थ कर मार डालो का हुंकार भर गया है.\nकौन रोकेगा इसे. बुराई और हिंसा को अपलोड करने की ये कैसी विधा हमने पा ली है. हिंसा और नफ़रत का ये कैसा अपलोड है. ज़ेहन से लेकर फ़ोन और फ़ेसबुक तक.\nइसे बस यूं ही कुछ दिन चलेगा के अनैतिक और अन्यायपूर्ण आलस्य से झटक कर आगे मत बढ़ जाइए. आप ख़ून पर पांव रखते हुए जा रहे हैं. ... आत्मा तक में ये चिपचिपाहट चली गई है लोगो. बस करो.\ndukhad hai in logon ka dehat tak var kar jana aur public ka is khel me mohra ban jana .\nशिव भाई, जीने को जी चाहता है पर इतने लोगों की हत्याओं के बीच लगता है कि हमारा जीना शर्मनाक है।


Sharda Act Kya Hai !! शारदा एक्‍ट क्‍या है । – Blogging\nSharda Act Kya Hai !! शारदा एक्‍ट क्‍या है ।\nभारत में बाल विवाह का विषय आज भी चिंता का विषय है बाल विवाह किसी बच्चे को अच्छे स्वास्थ्य पोषण और शिक्षा के अधिकार से वंचित करता है। ऐसा माना जाता है कि कम उम्र में विवाह के कारण लड़कियों को हिंसा, दुर्व्यवहार और उत्पीड़न का अधिक सामना करना पड़ता है।\nSharda Act Kya Hai\nकम उम्र में विवाह का लड़की और लड़कियों दोनों पर शारीरिक, बौद्धिक, मनोवैज्ञानिक और भावनात्मक प्रभाव पड़ता है। शिक्षा के अवसर कम हो जाते हैं और व्यक्तित्व का विकास सही ढंग से नहीं हो पाता है।\nहालांकि बाल विवाह से लड़के भी प्रभावित होते हैं। लेकिन यह ऐसा मुद्दा है, जिससे लड़कियां बड़ी संख्या में प्रभावित होती हैं और बाल विवाह को रोकने के लिए सरकार ने 2006 में अधिक प्रगति शील बाल विवाह निषेध अधिनियम लाकर हाल के वर्षों में इस प्रथा को रोकने की दिशा में काम किया।\nलेकिन अब फिर से सरकार लड़कियों की शादी की कानूनी उम्र को लेकर जल्द ही एक महत्वपूर्ण निर्णय लेने जा रही है। सरकार लड़कियों की उम्र 18 से बढ़ाकर 21 करने पर विचार कर रही है।\nइसके लिए सरकार ने एक टास्क फोर्स का गठन किया है आज हम आपको बताने वाले है की सरकार की ओर से इस पूर्ण निर्णय के बारे में और जानेंगे शारदा बाल विवाह निरोधक अधिनियम के बारे में भी और जानेंगे कि कब-कब इस अधिनियम में संशोधन किया गया।\n1978 में शारदा अधिनियम एक्ट में संशोधन के बाद लड़कियों की उम्र 15 साल से बढ़ाकर 18 साल कर दी गई थी।\nबाल विवाह अधिनियम एक्ट के मुताबिक शादी के लिए लड़की की उम्र न्यूनतम 18 साल होनी चाहिए थी। लेकिन अब सरकार लड़कियों की शादी की उम्र को बढ़ा सकती है।\nसरकार लड़कियों की शादी की उम्र 18 से बढ़ाकर 21 साल करने पर विचार कर सकती है। इसके लिए सरकार ने एक टास्क फोर्स का गठन किया है।\nइस फोर्स का अध्यक्ष वरिष्ठ नेता जया जेटली होंगे टास्क फोर्स कम उम्र में मां बनने और विवाह से संबंधित मामलों में फिर विचार करेगी। आपको बता दें कि सरकार द्वारा गठित टास्क फोर्स 31 जुलाई तक लड़कियों के विवाह, मां बनने और उनके शिक्षा को लेकर भी समीक्षा करेगी।\n31 जुलाई को टास्क फोर्स अपनी रिपोर्ट सरकार को सौंप दें इस टास्क फोर्स में जया जेटली के अलावा नीति आयोग के सदस्य डॉ. वी के पॉल, स्वास्थ्य महिला एवं बाल विकास प्राथमिक और उच्च शिक्षा विभाग के सचिव नजमा अखतर, वसुधाकमात व दिपती साह भी सदस्य के तौर पर शामिल है।\nबताते चलें कि वित्त मंत्री निर्मला सीतारमण ने इस साल की वित्तीय वर्ष 20-2021 का आम बजट पेश करते हुए महिला की मां बनने की सही उम्र के निर्धारण के लिए एक टास्क फोर्स का गठन का ऐलान किया था।\nSharda अधिनियम पर एक नजर डालते है\nबाल विवाह रोकने के लिए कानून बनाना यह जरूरी था ताकी इसको रोका जा सके इसके लिए शारदा एक्‍ट अधिनयम प्रभाव में आया लेकिन उतना प्रभावी नहीं रहा। जिसके कारण सन 1978 में शारदा एक्ट अधिनियम में संशोधन किया गया।\nयह अधिनियम अब बाल विवाह निरोधक अधिनियम 1978 के नाम से जाना जाने लगा, आपको बता दें बाल विवाह पर रोक संबंधी कानून सर्वप्रथम सन 1929 में पारित किया गया था।\nबाद में 1949, 1978 में इस एक्ट में संशोधन किया गया इस संशोधित अधिनियम को शारदा बाल विवाह निरोधक अधिनियम या शारदा एक्‍ट के नाम से जाना जाने लगा।\nवही 2006 में भी इसमे संसोधन किये गये सर्वोच्च न्यायालय में न्यायमूर्ति मोहन एम शांता नागोदर की अध्यक्षता वाली पीठ ने बाल विवाह प्रतिषेध अधिनियम 2006 की धारा9के पुनर व्याख्या की।\nगौरतलब है कि बाल विवाह प्रतिषेध अधिनियम 2006 की धारा9के अनुसार अगर 18 वर्ष से अधिक आयु का वयस्क पुरुष बाल विवाह करेगा तो उसे कठोर कारावास जिसके अंतर्गत2साल की जेल या ₹100000 का जुर्माना या दोनों सजा हो सकती है।\nगरीबी लड़कियों की शिक्षा का निचला स्तर लड़कियों को कम रुतबा दिया जाना एवं उन्हें आर्थिक बोझ समझता सामाजिक प्रथाएं एवं परंपराएं बाल विवाह के कारण है।\nआइए एक नज़र हरविलास शारदा पर इनका जन्म3जून 1867 को अजमेर राजस्थान में हुआ था, यह एक शिक्षाविद, न्यायधीश, राजनेताओं एवं समाज सुधारक थे वह एक आर्य समाजी थी।\nइन्होंने सामाजिक क्षेत्र में वैधानिक प्रक्रियाओं के क्रियान्वयन में महत्वपूर्ण भूमिका अदा की इन के प्रयासों से ही बाल विवाह निरोध अधिनियम 1930 अस्तित्व में आया।\nउनके पिता हरनारायण शारदा शासकीय महाविद्यालय अजमेर में पुस्तकालय अध्यक्ष थे। वही आपको बता दें हरविलास शारदा का 20 जनवरी 1952 में देहांत हो गया।\nभारत में शारदा कि लागू होने पर काफी हद तक बाल विवाह पर रोक लग गई लेकिन अशिक्षित जनसंख्या में आज भी बाल विवाह के उदाहरण सामने आते रहते हैं।\nयह भी पढे – JioMeet क्‍या है ?\niiM क्‍या होते हैै ?\nजिससे एक बार फिर भारत सरकार को आवश्यकता है इस अधिनियम को प्रभावी बनाने के लिए करें और आवश्यक कदम उठाएं। ऐसे में सरकार की ओर से लिया गया यह फैसला काफी महत्वपूर्ण साबित हो सकता है जिसमें इस बात पर गौर किया जाएगा कि आब लड़कियों की शादी की कानूनी उम्र को 18 से बढ़ाकर 21 साल करने पर जो विचार किया जाएगा ।\nदोस्‍तो आपको यदि यह आर्टीकल Sharda Act Kya Hai पसंद आया है तो आपक नीचे जरूर कमेट किजीए और आपको किस विषय पर आर्टीकल चाहीए हमे कमेंट करके जरूर बताऐ ताकी हमारी पूरी कोशीश रहेगी की आपके बताऐ गये विषय पर हम सम्‍पूर्ण जानकारी के साथ जल्‍द ही उपस्‍थीत हो।


Vodafone Offer - वोडाफोन ने जारी किया जबरदस्त रिचार्ज प्लान, मिलेगा 18 जीबी डाटा के साथ मुफ्त कॉलिंग 150रू से भी कम में ! - Career Bhaskar\nVodafone Offer – वोडाफोन ने जारी किया जबरदस्त रिचार्ज प्लान, मिलेगा 18 जीबी डाटा के साथ मुफ्त कॉलिंग 150रू से भी कम में !\nवर्तमान समय में वोडाफ़ोन आइडिया के पास धमाकेदार प्रीपेड प्लान्स की लंबी सूची उपलब्ध है, और उस सूची मे अभी तक के सबसे बेहतरीन प्लान शामिल । अगर हम उपभोक्ताओं की चर्चा करे तो उन्हें उन स्कीम की खोज हमेशा रहती है जो कम रेट मे अधिक डेटा और मुफ़्त कॉलिन्ग का साधन प्रदान करता हो ।\n149 रुपये वाले स्कीम में प्राप्त होने वाले बेनिफिट्स !\n148 रुपये वाले स्कीम में प्राप्त होने वाले फ़ायदे !\nइन स्कीम में 24 GB तक डेटा !\nइन्हीं ग्राहकों को मद्दे नजर रखते हुए 148 रुपए के रिचार्ज पैक के साथ ही साथ 149 रुपए का प्रीपेड स्कीम ऑफ़र कर रहा है । आइए आज हम अपने लेख के माध्यम से इन्ही दोनों स्कीम मे प्राप्त होने वाली फ़ायदे के बारे में जानकारी देते हैं ।\nजैसा कि इस 149 रुपए वाले प्लान मे उपभोक्ताओ को 28 दिन की वैधता के साथ आने वाले इस स्कीम में दुनिया भर में किसी भी नेटवर्क के लिए असीमित कॉलिंग प्रदान की जा रही है, एवं उपभोक्ता को 300 मुफ़्त एसएमएस वाले इस स्कीम पर मौजूदा वक्त मे ‘ऐप/वेब एक्सक्लूसिव ऑफर’ का बेनिफ़िट्स प्राप्त हो रहा है ।\nइस प्लान के अंतर्गत कंपनी ग्राहकों को सामान्य2GB डेटा की बजाए3GB डेटा प्रदान कर रही है । इस स्कीम की एक और खासियत है कि इसमें उपभोक्ता को वीआई मूवीज & TV ऐप का मुफ़्त सब्सक्रिप्शन भी प्राप्त हो रहा है ।\nजैसा कि मौजूदा वक्त मे वोडाफोन-आइडिया के इस स्कीम के अंतर्गत उपभोक्ता को प्रतिदिन 1 GB डेटा प्राप्त हो सकता है । इस अनुसार देखा जाए तो ग्राहकों को 18 दिन की वैधता वाले इस स्कीम में पुरा 18 GB डेटा प्राप्त हो जाता है । यह 148 वाले पैक मे ग्राहकों को हर रोज असीमित कॉलिंग और रोज का100 मुफ़्त एसएमएस प्राप्त होता है ।\nयदि ग्राहकों को इससे भी सस्ते स्कीम की खोज है तो ग्राहकों के लिए एक अच्छी खबर है और वो यह है कि वोडाफोन-आइडिया के इस 129 रुपये वाला रिचार्ज पैक आपके लिए बेहतर साबित हो सकता है । उपभोक्ता को इस पैक के अंतर्गत 24 दिन की वैधता के अलावा2GB डेटा एवं असीमित वॉइस कॉलिंग प्रदान किया जा रहा है । इस स्कीम मे रोज 300 मुफ़्त एसएमएस का भी बेनिफ़िट्स होता है । इसी प्रकार से कंपनी उपभोक्ता के लिए 199 रुपये का भी एक स्कीम प्रदान कर रहा है । जैसा 24 दिन तक चलने वाले इस स्कीम के अंतर्गत उपभोक्ता को 24 GB डेटा, असीमित कॉलिंग एवं 100 एसएमएस फ़्री प्रदान किया जा रहा है ।